
Производства за обезщетения по ЗОДОВ –
основни моменти и спорни въпроси от съдебната практика


І.Цел на производството, правна уредба.


Производството има за цел да определи реда и основанията за реализиране на отговорността на държавата и общините и получаване на обезщетение от гражданите и юридическите лица в случаите на претърпени вреди от незаконосъобразни актове, действия или бездействия на държавни или общински органи и длъжностни лица при или по повод изпълнение на административна дейност.


 Правната уредба е в Конституцията, ЗОДОВ, чл.203- чл.207 от АПК. 


ІІ. Същност на защитата по чл.1, ал.1 от ЗОДОВ и основания за ангажиране на отговорността .


1. Процесуалните предпоставки за допустимост на иска са в чл. 204 от АПК ”Допустимост на иска”: чл.204, ал.1 от АПК: Иск може да се предяви след отмяната на административния акт по съответния ред.


Производството е исково,  защитата се реализира с осъдителен иск с правно основание чл.1, ал.1 от ЗОДОВ. Исковете за отделните видове вреди са самостоятелни. Решение № 1516 от 5.07.2004 г. на ВКС по гр. д. № 1252/2003 г., IV г. о., докладчик съдията Лидия Рикевска:” Исковата молба е нередовна, щом като в нея не са разграничени причинените имуществени и неимуществени вреди и не е посочено при искане за солидарно осъждане на ответниците основанието за солидарната им отговорност.”

Съгласно чл.203, ал.1 от АПК исковете се разглеждат по реда на Глава ХІ от АПК.


Какво означава, че незаконосъобразните актове на администрацията трябва да бъдат отменени по съответния ред? Действащият АПК предвижда две процедури за защита срещу порочни актове на администрацията- административна и съдебна.


Административната процедура  е в дял ІІ чл.19 до чл.125 от АПК. Включва по принцип  проверка от висшестоящият административен орган на законосъобразност и целесъобразност – чл.97, или  отмяна по чл.99 от АПК.


 С чл. 204, ал. 3 от АПК обаче се въвежда основание за отговорност и когато административният акт е оттеглен по чл.156 от АПК от органа, който ги е издал, в процедура по обжалване пред съд. В тези случаи ,когато с оспорването е съединен и иск за обезщетение, производството по него продължава- чл.156, ал.4 от АПК.


Съдебното производство за защита срещу незаконосъобразните актове е уредена с чл.126- чл.257 от АПК, като съдът осъществява проверка за законосъобразност-спазване както на материалния закон , така и на процедурните правила за издаването му.


Ако административният акт не е отменен по съответния ред не е налице една от процесуалните предпоставки за предявяването му и искът е недопустим, а съдебното производство се прекратява. В този смисъл са :Определение № 486 от 12.01.2009 г. на ВАС по адм. д. № 15025/2008 г., III отд., Определение № 783 от 22.01.2008 г. на ВАС по адм. д. № 653/2008 г., III о., докладчик съдията Йовка Дражева, Определение № 1196 от 27.01.2009 г. на ВАС по адм. д. № 925/2009 г., III о., докладчик председателят Ваня Пунева, Определение № 4678 от 21.04.2008 г. на ВАС по адм. д. № 4177/2008 г., III о., докладчик председателят Пенка Гетова и др./. 


Изискването за предварителна отмяна на унищожаемия административен акт има отношение към допустимостта на иска и към материалното право за обезщетение.Представлява положителна процесуална предпоставка за предявяване на иска. С разпоредбата на чл.204, ал.1 от АПК всъщност се изключва възможността за инцидентно установяване на незаконосъобразността на административните актове,  изключен е т.н. косвен съдебен контрол. Тук не попадат нищожните или оттеглените административни актове. Гражданските съдилища по принцип упражняват такъв косвен съдебен контрол за законосъобразност на административните актове ad hoc, без да имат правомощието да отменят административния акт, като преценяват правните последици от него за конкретното дело. Този принцип сега е изключен за хипотезите, при които се претендира обезщетение от увреждащи унищожаеми индивидуални и общи административни актове. По този начин извън приложното поле на ЗОДОВ остават всички случаи, при които са пропуснати преклузивните срокове за оспорване на тези  административни актове.

С разпоредбата на чл.204, ал.2 от АПК е дадена възможност за съединяване на иска за обезщетение с оспорването на административния акт:: „Искът може да се предяви и заедно с оспорването на административния акт до приключване на първото заседание по делото. Всички недостатъци на исковата молба трябва да бъдат отстранени най-късно в същото заседание.” 


Крайният срок за съединяване на иска с жалбата при висящо съдебно производство по оспорване на административен акт е до приключване на първото заседание по делото. С тази разпоредба посоченият вече принцип за допустимост на иска е доведен докрай и той е в смисъл, че за да бъде ангажирана отговорността по чл.1, ал.1 от ЗОДОВ незаконосъобразният административен акт трябва да бъде отменен по съответния ред. Само при това условие може да бъде получена защита като се уважи иска.


б/При нищожен или оттеглен административен акт не е налице същото изискване да има предварително прогласяване на нищожността или предварително произнасяне по незаконосъобразността на оттегления административен акт. В тези случаи сезираният с иска съд се произнася преюдициално със съдебното решение. 


 чл.204, ал.3: „Когато вредите са причинени от нищожен или оттеглен административен акт, незаконосъобразността на акта се установява от съда, пред който е предявен искът за обезщетение”.


в/Същото е законодателното решение в чл.204, ал.4 от АПК:


„(4) Незаконосъобразността на действието или бездействието се установява от съда, пред който е предявен искът за обезщетението.”


 Отнася се за случаите, когато се претендира обезщетение от незаконосъобразни действия или бездействия. Отново липсва условие за допустимост на иска да има предварително произнасяне с влязъл в сила административен акт или съдебно решение, че тези действия или бездействия са незаконосъобразни. Това се установява от административния съд, който е сезиран с иска за обезщетението. 


Хипотезите на незаконосъобразно действие и бездействие могат да са различни. В практиката е разглеждан случай на незаконосъобразно бездействие изразяващо се в непредаване на имот, с който е обезщетен отчужден собственик: Решение № 1298 от 16.10.2001 г. на ВКС по гр. д. № 2325/2000 г., IV г. о., докладчик съдията Йорданка Данова”: Неполучаването на имота е свързано именно с претърпените щети, които ищецът претендира като понесени от него, поради неправомерните действия или бездействия на държавата. Щетите могат да бъдат претърпени както от действия, така също и от бездействия, а в случая от непредаването на имота, предвиден като имотно обезщетение.”


В случаите на неоснователни действия или неоснователни бездействия законодателят е предвидил защита по чл.250 и чл. 256 от АПК. Съгласно чл. 255 от АПК защитата по тази глава ХV” Защита срещу неоснователни действия и бездействия на администрацията, не е пречка за предявяване на иска по чл.203 от АПК. Което означава, че осъдителният иск може да се предяви паралелно или след процедурата за защита срещу неоснователни действия и бездействия./?/


Важно е да се отбележи, че законодателната уредба  с  чл. 204 от АПК има отношение само към допустимостта на иска и компетентността на съда, но не и към изискуемостта на вземането за обезщетение.



2.Материално - правни основания за възникване на отговорността


Държавата и общините отговарят обективно за всички вреди, пряка и непосредствена последица от незаконосъобразни актове, действия или бездействия на държавни и общински административни органи и това не е обвързано от наличието или липсата на вина у длъжностното лице, пряк причинител на вредите. Отговорността е гаранционно- обезпечителна, в какъвто смисъл е т.6 от ТР №3/ 2004 г. на ОСГК на ВКС и е специфично проявление на принципа за отговорност на работодателя по чл.49 от ЗДД .


 Чл.1, ал.1 от ЗОДОВ се основава на общото правило „не вреди другиму”, урежда предпоставките, при които възниква задължение за обезщетение за вреди, като това задължение е аналогично на задължението по чл. 45 от ЗЗД при непозволено увреждане. Това има  значение при тълкуване на ЗОДОВ по отношение обхвата на  задължението за поправяне на причинените вреди, предвид пар.1 от ЗР на ЗОДОВ :”§ 1. За неуредените в този закон въпроси се прилагат разпоредбите на гражданските и трудовите закони.”.


Отговорността е обективна, защото законодателят не изисква наличието на виновно поведение. Което означава, че дори дадена административна дейност да е извършена напълно добросъвестно и съобразно конкретните обстоятелства, ако тя обективно не съответства на изискванията на закона, възниква отговорност за обезщетение за причинените вреди. Освен това, съгласно чл. 8, ал.1 от ЗОДОВ обезщетение за вреди причинени при условията на чл.1, ал.1 и чл.2, ал.1 и 2 и 2а и чл.2б ал.1 от ЗОДОВ може да се търси по този закон, а не по общия ред. Което означава, че дори да има противоправно и виновно, дори престъпно поведение, отговорността може да се реализира на основанията в ЗОДОВ, т.е. по специалния закон. За държавата или общината остава възможността за регресен иск по чл. 101 от Закона за държавния служител, в случаите, когато вредите са причинени умишлено или при груба небрежност от държавния служител чрез незаконосъобразни действия или бездействия при или по повод изпълнение на служебните му задължения/ какво ще означава по чл.101, ал.2 от ЗДС, че за вреди причинени на граждани, държавата отговаря солидарно с причинилия ги държавен служител, вероятно се има предвид 


А/.Елемент на фактическия състав на отговорността е незаконосъобразност на административен акт, действието или бездействието на административния орган. Според ТР № 3/ 22.04.2004 г. по Т.Гр.Д. №3/ 2004 г. , ОСГК докладчик Жанета Найденова, т.3 и т.4, това е елемент на фактическия състав.


 Първо условие за ангажиране на отговорността по ЗОДОВ е да е налице незаконосъобразен акт, действие или бездействие на държавен или общински орган и длъжностни лица. 


а./Под ”акт” следва да се разбират всички видове административни актове: индивидуален, общ или нормативен административен акт. 


Нормативните актове не са изключени от обхвата на ЗОДОВ. Аргумент за това се черпи от чл.195, ал.2 от АПК:” Правните последици, възникнали от подзаконов нормативен акт, който е обявен за нищожен или е отменен като унищожаем, се уреждат служебно от компетентния орган в срок не по-дълъг от три месеца от влизането в сила на съдебното решение.”


Така е, защото всички видове административни актове създават права, задължения, могат да засегнат  свободи и законни интереси. И накърняването на правата и интересите винаги ще е незаконно, когато актовете са незаконни.  Следователно, ако от един акт са произтекли вреди, те подлежат на обезщетение и няма основание вредните последици да бъдат възложени върху увредения, само защото актът е от определена категория.
           Във връзка с търсенето на обезщетение по реда на ЗОДОВ причинени от нормативен акт възникнаха няколко спорни въпроса :

           1. С какъв акт следва да се произнесе съдът – с определение като недопустим когато се претендират вреди преди отмяната на нормативния акт или с  решение по същество на спора.

           Така например по адм.д. №3110/2012г. на Варненския административен съд,.исковата претенция касае период от време преди да е отменена разпоредба на нормативния акт като унищожаема(незаконосъобразна ) със съдебното решение. Позовавайки се на чл.195 ал. 1 от АПК съдът е приел че същата следва да се счита за отменена от датата на съдебното решение.Приел че  при тази нормативна уредба при липса на обратно действие на съдебното решение по  отношение на унищожаемите подзаконови  нормативни актове,възникналите от тях ?последици/правни или фактически/ подлежат на уреждане по реда на ал.2 от чл.195 АПК. Приел е също че в този случай след като се претендират вреди за период от време,когато отмяната няма действие, а нормата на чл.1 от ЗОДОВ изисква като процесуална предпоставка отменен незаконосъобразен административен акт то е искът е  недопустим и с определение е прекратил производството.
       С определение 3578/14.03. 2013 г.  по адм.д. №3017/2013г. ВАС е оставил в сила определението като е приел че правилно съдът е счел,че искът е недопустим тъй като не е налице абсолютната процесуална предпоставка.
      Считам това становище за неправилно.
     Процесуалната предпоставка на иска по ЗОДОВ чл.204 ал. 1 АПК към момента на подаване на исковата молба е била налице – влязло в сила решение за отмяна на нормативния акт.

       От формална гледна точка искът е допустим, с оглед спазване на изискването на чл. 204, ал.1 от АПК. Дори само по тази причина първоинстнационният съд следва да приеме за разглеждане исковата претенция, след като от съдържанието на исковата молба става ясно,че се  претендира  разглеждане и уважаване на осъдителен иск, предявен  от гражданин или организация срещу  субект по чл. 205 от АПК , съдържащ претенция за обезщетение за вреди от незаконосъобразен по своята същност административен акт. 

        Това разбиране на въпроса и в цитираните определения за допустимостта на исковата претенция по  чл. 1 от ЗОДОВ чл. 203 АПК има за последица освен прекратяване на делото, и  изтъкване на разбиране, че докато нормативният действа, същият следва да се счита за законосъобразен, т.е. е налице презумпция за законосъобразност  до неговата отмяна. От момента на обнародването и влизането му в сила,  до отмяната като незаконсъобразен нормативният административен акт се счита за   годен да породи единствено  съобразени с правото  правни последици. Предвид това    логическото тълкуване на нормата на чл. 195, ал.1` от АПК, направено от съда в това определение води до извод, че   за периода на  действието на  нормативния административен акт – от влизането му в сила   до неговата отмяна , той не  би могъл да породи други , освен  съобразени с правото правни последици. 
 Ако се възприеме за правилно това тълкуване  ,  следва, че от отменения като незаконосъобразен  НАА по време на негово действие възникват единствено законосъобразни правни последици. Това е неправилно от няколко гледни точки. – От едни АА възникват не само  законосъобразни правни последици, но и незаконосъобразни такива. На следващо място от един НАА възникват не само правни последици, но и поради  характера му на НАА да урежда обществени отношения по траен начин – възникват и фактически  правни последици, - последици които нямат характера на правни, т.е. уредени от  този НАА последици.  Вредите в понятието, възприето от съдебната практика, като неблагоприятно за правния субект изменение в личната или имуществената сфера, следва да се разглеждат като факти,  на които правната норма придава качество на правопораждащ  за  субективното право на обезщетение елемент. Следователно вредите като факт следва да се считат  за юридически факт, който от гледна точка на последица от незаконосъобразен НАА са фактическа последица.  Ето защо от  действието на един НАА се пораждат освен правни последици / уредени от нормите на този НАА последици / и фактически последици.  
 В цитираното по-горе определение,  не се съдържа разграничение между правни и фактически последици,
Интересното в случая е, че докато чл. 195, от АПК регламентира въпроса какво се случва с възникналите от незаконосъобразния НАА правни последици,   въпросът за това какво се случва с възникналите от  него фактически последици се регламентират от друга норма на  АПК –това е чл. 203 от АПК и чл. 1 от ЗОДОВ.  Ако  от НАА са възникнали  вреди като фактическа последица от НАА, то те се  възмездяват  в исковото производство. по чл.1 ЗОДОВ и чл. 203 от АПК.

  Съдът в цитираната съдебна практика, отричайки правото на иск,  изключва  изобщо възможността да се предяви иск за вреди от незаконосъобразен НАА.  Това е неправилно първо защото не се прави , както се посочи по-горе , разграничение между фактически и правни последици от НАА.Вредата като фактическата последица е предвидена от АПК и възможността на за нейното обезщетение е предвидена в чл. 203 от АПК .
 След като   нормативните административни актове не са изключени изрично  от обективна страна със законова разпоредба от обхвата на чл.  203, ал.1 на АПК, нито от  състава на чл. 1 от ЗОДОВ, не може по пътя на тълкуване на процесуална норма на чл. 195 от АПК да се стеснява приложното поле на материалноправната   отговорност на държавата. 

 От тълкуването на цитираната съдебна практика   се налага извод , че  на практика  вреди не могат да бъдат претърпени от отменен НАА, тъй като докато той действа същият се счита за законосъобразен. Тълкуването дадено в тази практика , се опира на липсата на обратно действие на отмяната на НАА.  В същото време обаче нормата на ал.1 на чл. 195 от АПК не е тълкувана  в нейното единство с разпоредбата на ал.2 от същата норма, която урежда изрично възможността  да се  преуредят занапред възникналите от незаконосъобразния НАА правни последици. След като приложената от съда разпоредба на чл. 195 от АПК изрично предвижда  възможността за преуреждане на възникналите правни последици, то не намира опора в закона   извода за невъзможност да се уредят и възникналите от незаконосъобразния НАА фактически последици. Напротив вредите като фактически последици са уредени в  АПК – глава единадесета и тяхното обезщетение изрично е предвидено. 

 Освен това съдът е  стигнал до този свой извод чрез тълкуване на процесуална по своя характер норма , каквато е чл. 195, ал.1 и така е стеснил от обективна страна приложното поле на материалноправна  по своя характер норма, каквато е чл. 1 от ЗОДОВ. и на чл. 203 от АПК, която също има процесуален характер. Съдът в цитираната съдебна практика не е съобразил обстоятелството, че оспорване на законосъобразността на НАА се извършва без ограничение във времето.Това правило залегнало в чл.187 от АПК е корелативно свързано с предвидената възможност актът да действа веднага след обнародването и влизане в сила,което означава че НАА се счита за законосъобразен затова ЗНА дава право той да започва да действа веднага след обнародването му и влизането му в сила,но незаконосъобразността му като противоречаща на правния ред може да бъде предявена винаги без ограничение във времето.Ето защо АПК предвижда възможност от един незаконосъобразен акт да възникнат вреди за времето на неговото действие и е предвидена възможност за тяхното обезщетение след отмяната му.
        По адм.д.№2180/2012г. на ІІІ отделение съдебния състав е обезсилил първоинстанционното решение като недопустимо в частта му относно предявения иск за периода преди отмяната на НА със същите мотиви за недопустимост поради липсата на отменен административен акт, а в останалата част за втория претендиран период е отхвърлил иска за пропуснати ползи поради недоказаност на две от предпоставките за ангажиране на отговорността по ЗОДОВ –вреди от НА и те да са преки и в причинна връзка с незаконосъобразния акт.Считам че правилно  първоинстанционния съд се е произнесъл с решение тъй като пред него е депозирана редовна искова молба с приложено съдебно решение за отменен акт. Затова неправилно ВАС е обезсилил решението в тази му част като недопустимо. Дали претенцията за посочените искови периоди е доказана или не е въпрос вече по същество на спора.
В адм.д.№4733/2012г. е застъпено становището че отмяната на НА действа за напред и тъй като няма обратно действие , затова немогат да се претендират вреди защото съществуването на уредените с него задължения не се засягат от отмяната. Тук обаче съдът се е произнесъл с решение по същество на спора,а не го е прекратил с определение като недопустим.

В цитираното решение е прието още „че когато има нормативен акт,то правилото за поведение с оглед общия си абстрактен характер изисква, за приложението му да се издадат конкретни административни актове,действия или бездействия които вече да засегнат негативно интересите на адресата т. е. връзката между нормативния акт е оспосредена от конкретен административен акт,издаден в изпълнение на нормативния акт”.
   Действително НАА съдържат общи правила за поведение.Неправилно обаче е да се приеме че във всички случаи вредите следва да възникват от опосредяващи действието на нормативния административен акт общи или индивидуални административни актове.Това обобщение не може да бъде направено като общ извод за всички видове вреди и всички видове нормативни актове. Във всеки конкретен случай следва да се извърши преценка дали вредите са настъпили от нормативния административен акт като се има предвид конкретна негова правна норма и тези вреди да се пряка и непосредствена последица от действието на тази незаконосъобразна правна норма.

Незаконосъобразността  на административния акт  може да произтича от нарушение на материалния закон или на процесуалната норма. За ангажиране на отговорността това е без значение. 


Порокът на административният акт може да е „нищожност”, в които случаи тя се установява по чл. 204, ал. 3 от АПК от административния съд, сезиран с иска за обезщетение. Терминът „установява” следва да се тълкува в смисъл, че в тези случаи съдът осъществява косвен контрол, произнася се в мотивите преюдициално по твърдението за нищожност. Не е необходимо в диспозитива на решението да обяви нищожността. Разбира се няма никаква пречка съдът да се произнесе с диспозитива на решението, ако е подадена обективно съединена с иска жалба, с която да е поискано обявяване на нищожност. Но в тези случаи разглеждането на жалбата трябва да е родово подсъдна на съответния административен съд, сезиран и иска за обезщетение. За да се избегнат изискванията на закона за спазване правилата на родовата подсъдност, в конкретно посочени случаи законодателят е регламентирал осъществяването на  косвен контрол.

         Така например по адм.д. №8036/2012г. с протоколно определение от 6.03.2013г. ВАС е прекратил производството по делото изпратено му по подсъдност на АС-София град и е върнал същото на съда за разглеждане като е приел че исковата претенция е свързана с действия и бездействия на министъра на вътрешните работи във връзка с незаконосъобразна негова заповед и тъй като липсва искане за обявяване на нищожност на заповедта  и делото е подсъдно на административния съд.Считам че в конкретния случай по правилно е съдът да повдигне спор за подсъдност между административния съд и тричленния съд или да остави исковата молба без движение за да се уточни вреди от незаконосъобразни действия и бездействия на административния орган или вреди от незаконосъобразен акт се търсят с оглед факта на неяснотата на претендираното обезщетение от незаконосъобразен акт или от действия и бездействия на административния орган.
Когато искът за обезщетение е предявен заедно с оспорването на административен акт, родовата подсъдност на оспорването на АА има приоритет и тя предопределя подсъдността на иска за обезщетение –това становище е застъпено в статия на Ал.Еленков сп..бр.4/2010г.



Б./ Действия или бездействия. 


Законът има предвид фактически действия или бездействия. Това разбиране е дадено и в  т.4 от ТР № 3 по т.гр.д. №3/2004 г. на ОСГК на ВКС на РБ и произтича и от разпоредбите на чл.250 и чл.256 от АПК. Целта на закона е да се обхване цялата административна дейност, всички действия и бездействия, които са извършени в нарушения на правилата за упражняване на административна дейност. По смисъла на този закон незаконосъобразни са и онези „неоснователни” действия по чл.250 от АПК, които са осъществени без да се основават на административен  акт или закон, както и „неоснователни” бездействия по чл.256 от АПК, т.е. неизвършване на фактически действия, които административният орган е длъжен да извърши по силата на закона. 

 
Разликата на действията и бездействията с административните актовете е, че при действията и бездействията липсва изявление на воля, изискваща подчинение. Тук въздействието върху правата и законните интереси е пряко, а не опосредено от подчиняване на властническо предписание от държавен или общински административен орган.


За да са незаконосъобразни фактическите действия и бездействия трябва да са извършени в нарушение на материалните и процесуалните норми или да няма законова регламентация за такива действия или бездействия. / т.3 от ТР №3 на ВКС /.


в/ актовете, действията или бездействията трябва да са на държавни и общински органи или длъжностни лица при или по повод изпълнение на административна дейност. В този смисъл Р.№ 7149/  16.06.2008 г. по адм.д.4011/2008 г. по описа на ВАС, VІІ отд.Ю.Ковачева.


Коя дейност е административна? Според правната теория е синоним на изпълнителна. Ако изхождаме от делението на държавната власт на законодателна, съдебна и изпълнителна по чл. 8 от Конституцията, административната власт е властническа дейност, която не е нито законодателна  нито съдебна, тя е подзаконова дейност и има за цел изпълнението, реализирането на закона. В АПК  има определение що е „административно обслужване” и административна услуга, но не и какво представлява административната дейност. 

      Законодателят в чл.1 от ЗОДОВ и чл.203 от АПК не прави разграничение за допустимостта на исковата  защита на плоскост форма на административната дейност.Важно е вредите да са от административен акт (индивидуален,общ или нормативен ) издаден  по реда на АПК  - в този смисъл е определението по адм.д. №7217/2012г.


Когато издаденият акт не е във връзка с административна дейност, отговорността не може да бъде ангажирана по чл.1, ал.1 от ЗОДОВ. Пример затова е дейността на МВР, което има специфични задачи по чл.  чл. 6 от ЗМВР, сред които са противодействие на престъпността и опазване на обществения ред, защита на правата и свободите на гражданите и опазване на техните живот, здраве и имущество, осигуряване на разследване на престъпления. Поради това дейността, която извършва може в едни случаи да се определи като административна, а в други като  правозащитна дейност.  Разграничението е от съществено значение за подсъдността на споровете и основанието, на което може да се ангажира отговорността. В т.10 от ТР№ 3/22.04.2004 г. по т.д.№ 3/2004 на ОСГК на  ВКС, е прието, че когато незаконното действие или акт на администрацията се осъществяват по нареждане на органите на следствието или прокуратурата, административният орган не носи отговорност. В случаи, в които има наложени принудителни  административни мерки във връзка с определени принудителни мерки по НПК/ примерно забрана за напускане пределите на РБ- чл. 68 от НПК/,  администрацията, която издава заповеди за налагане на принудителна административна мярка, действа при условията на обвързана компетентност. Дори да бъде отменен административният акт  като незаконосъобразен, административният орган не носи отговорност за вреди по чл.1, ал.1 от ЗОДОВ, защото това ще бъдат вреди в причинна връзка с актове , издадени в наказателното производство .


Практиката е имала случай на иск по чл.1, ал.1 от ЗОДОВ за присъждане на неимуществени вреди от съставен акт за дребно хулиганство, заповед за полицейско задържане и „изправяне” пред Районен съд гр.Бяла Слатина по Указа №904 от 28.12.1963 г. за борба с дребното хулиганство,Издаден от Председателя на Президиума на Народното събрание, обн., ДВ, бр. 102 от 31.12.1963 г., изм., бр. 36 от 8.05.1979 г., изм. и доп., бр. 38 от 3.04.1998 г., доп., бр. 96 от 29.10.2004 г., в сила от 30.11.2004 г. С решение 8484/ 9.07.2008 г. по адм.д.№ 604/2008 г. ,ІІІ отд ВАс, Т. Куцарова, е оставено в сила решение № 10/23.11.2007 г. по адм.д.№ 227/2007 г. АС –Враца. Касационната инстанция е приела, че заповедта за задържане по Указа за дребно хулиганство е заповед по чл. 63, т.1 от ЗМВР, поради това може да бъде оспорена по реда на АПК. Като не е обжалвал тази заповед, ищецът няма основание за обезщетение по чл.1, ал.1 от ЗОДОВ, защото административният акт не е отменен като незаконосъобразен.  


Правилни ли са изводите на съда,  че в случая заповедта за задържане е  извършена при и по повод административна дейност? Съгласно т.3, б.”а” от Указа, началникът на съответното поделение на Министерството на вътрешните работи или упълномощеното от него лице веднага, но не по-късно от 24 часа, когато се налага събиране на допълнителни сведения, внася преписката за решаване от районния съдия. В случаите на буква "а" лицето може да бъде задържано до 24 часа, когато не може да бъде представено веднага на съдията. Следователно задържането в случая представлява вид принудителна мярка „принудителна довеждане” / чл.71 от НПК/ пред правораздавателен орган, а заповедта не е заповед по чл. 63, т.1 от ЗМВР за задържане на лице, за което има данни , че е извършило престъпление. Поради това, според мен,  задържането в случая не е във връзка с административна дейност и дори да е отменено влязлото в сила решение на районния съдия, няма основание за ангажиране на отговорността на Областна дирекция на полицията –Враца , по чл.1, ал.1 от ЗОДОВ.  

          По различен е случая  адм.д. №5390/2012 г. на ВАС – ІІІ отделение с което е оставено в сила решението по адм.д. №53/2011г. на АС – Кюстендил. Исковата претенция е била за имуществени и неимуществени вреди причинени по повод незаконосъобразни действия и бездействия на служителите на РПУ Дупница при задържане на лицето по повод изпълнение на заповед по 63 от МВР.Твърденията са че незаконосъобразните действия са  осуетяване на срещата на лицето  с адвокат а бездействията са свързани с неосигуряване на храна и напитки за периода на  задържане.Първоначално производството е било прекратено с определение,като съдът е приел че твърдяните действия и бездействия са по изпълнението на заповедта по чл. 63 от ЗМВР  и защитата следва да е по чл. 294 и сл. от АПК. С определение  №878/20.06.2011г. по адм.д. №6966/2011г. ВАС,съдът е отменил прекратителното определение,като е приел че неправилино  АСК е приел че това са действия и бездействия във връзка с изпълнението на заповедта.Касае се до последващи действия на администрацията, и  се касае до предявен иск по чл. 1 ал.-1 от ЗОДОВ,като са дадени указания да се прецени извършени ли са посочените в исковата молба действия и бездействия,противоречат ли същите на закона и дължи ли се обезщетение. Вече със съдебно решение по същество на спора съдът е приел че исковата претенция е доказана частично относно неимуществени вреди от бездействие на служителите да осигурят храна и вода.Счел е че по силата на инструкция на МВР предоставянето на храна и вода на задържано лице е фактическо действие  и неизвършването му е неправомрено.

    По адм.д. №1409/2012 г.  исковата претенция по ЗОДОВ е била свързана с незаконосъобразни действия по актуване на имот като общинска собственост и продажбата му в последствие от община на НЕК. Първоинстанционния съд е приел исковата претенция за неоснователна и е счел че актуването на имота като общински и продажбата му впоследствие не са фактически действия  а правни такива поради което не може да се ангажира отговорността на общината по реда на ЗОДОВ.С решението по цитираното дело касационната инстанция е оставила в сила решението.

          Подобен е казуса и по адм.д. №3469/2012г. – Исковата претенция по ЗОДОВ е била за присъждане на пропуснати ползи от невъзможността да се използват земеделските земи вследствие на действия и бездействия на  председателя на Поземлената комисия по издаване на решение и привеждането му в изпълнение. Прието е че действията свързани с издаване и привеждане в действие на решение на ПК не са фактически действия по смисъла на АПК.Твърдяните действия са свързани с участие във формиране волеизявление на  компетентен колективен административен орган, не фактически действия. В решението са развити подробни мотиви в тази насока.

      Интерес представлява и казуса по адм.д. № 12502/2013г. на ВАС – трето отделение. Пред първата инстанция е предявен иск по ЗОДОВ за имуществени вреди и неимуществени вреди претърпени от ищците в резултат на бездействието на  кмета на община Кула да осъществи контрол върху предназначението на – детска спортна площадка за волейбол и баскетбол като освен имуществени  вреди ( счупено стъкло на прозореца ) са предявени и неимуществени вреди от първата ищца представляващи болки  и страдания от удар по носа от прелетяла футболна топка. В исковата молба се е твърдяло че общината като собственик не е упражнила контрол върху съоражението и поради това бездействие площадката се е ползвала и за футболно игрище. В хода на процеса АС –Видин е установил че площадката е била изградена законно като е било посочено че освен за баскетбол,волейбол , детска площадка,кът за почивка площадката може да се ползва за организиране на спортни състезания по хандбал,футбол и др.Поради това,че често при игра топките прехвърляли оградата и попадали в двора на жилището на ищците по препоръка на областния управител от към двора на ищците е била поставена допълнителна предпазна мрежа . Съдът е приел че не е налице бездействие което да бъде предмет на защита по реда на чл. 256 и 257 от АПК,тъй като по същество с твърденията на ищците се иска от кмета да промени предназначението на обекта което по същество е правна дейност а не фактическа такава. Счел е че защитата по реда на посочените текстове от АПК  е неприложима тъй като за да  е налице фактическо бездействие е необходимо да има неизвършване на такива действия които административния орган е длъжен да извърши. В случая упражняването на контрол върху предназначението на обект представлява правна дейност. От друга страна са налице доказателства че административния орган е предприел мерки за обезопасяване т.е.  не е налице бездействие. С решението си е отхвърлил оспорването и иска по ЗОДОВ. Решението е потвърдено от ВАС като съдът е приел че в случая вредите са причинени от действия на трети лица а не от бездействието на административен орган.
          Адм.д.7210/2012 на АС-София –град Ищцата е претендирала обезщетение по реда на зОДОВ срещу Регионалната здравна инспекция за неимуществени вреди причинени от незаконосъобразно действие на длъжностни лица от инспекцията  изразяващи се в подаване на жалба против ЕР която била недопустима.Твърденията са че подаването на недопустима жалба е незаконосъобразен акт който спира изпълнението на ЕР и ищцата е понесла вреди.С решението си съдът е приел че подаването на жалба по своята същност и съдържание представлява правно действие,предприемано в защита на държавни интереси при определяне на преценката за работоспособността на лицето.Това действие не се вмества в характеристиките на административен акт по смисъла на АПК нито разкрива белези на фактическо действие. Подаването на жалба е правно действие. решението е оставено в сила от ВАС.
           Адм.дело №6706/2012г. на ВАС. Пред  АС-София град ищецът като собственик на аптека е предявил иск за заплащане на обезщетение за имуществени вреди представляващи  пропуснати ползи от предоставена,но недължима отстъпка в размер на 8% от пределната стойност на отпуснатите напълно или частично заплащани от ответника лекарства за домашно лечение. Твърденията са че НЗОК е извършила незаконосъобразни действия налагайки сключването на договори за посочената отстъпка. Съдът е приел че не са налице незаконосъобразни действия на ответника. Мотивирал се е че незаконосъобразните действия следва да са от фактически характер и да не се основават на закон или административен акт от където да произтича тяхната незаконосъобразност. Счел е че визираните от ищеца действия по налагане на отстъпката не са фактически действия а представляват волеизявление т.е. имат правен характер и са последица от сключени договори. Прие е,че действията на ответника по налагане на посочената отстъпка не са извършени по повод административна дейност. и е отхвърлил иска ведно със законните последици. Решението е правилно.Втората инстанция е приела в подкрепа на първоинстанциното решение,че неправилно е позоваването на касатора на Тълкувателно решение №5/2007 г. където е прието че при сключването на договори с аптеките НЗОК действа в качеството си на административен орган като е посочила че това качество не определя дейността като административна.Прието е че в случая става въпрос за така наречените административни договори – договори между неравнопоставени страни,едната от които винаги е носител на публична власт,но това не означава че собствениците на аптеките нямат право на избор дали да сключат договора или не.

Б/.Актовете, действията и бездействията трябва да са на органи на държавата или общините и техни длъжностни лица във връзка с осъществяване на административна дейност.


Органите съставляват част от структурата на държавата и общинската власт и са натоварени с властнически правомощия.


Длъжностните лица са физически лица, които са натоварени да изпълняват публични служебни задължения. С чл.2 от Закона за държавния служител е дадено определение какво означава държавен служител:


 Чл. 2. (Изм. - ДВ, бр. 95 от 2003 г.) (1) Държавен служител е лице, което по силата на административен акт за назначаване заема платена щатна длъжност в държавната администрация и подпомага орган на държавната власт при осъществяване на неговите правомощия.


Това определение не съвпада изцяло с понятието „длъжностно лице” по смисъла на чл. 2, ал.1 от ЗОДОВ, защото второ е по-широко. Така е, защото :



1.се отнася както за служители в държавната, така и за служители  в общинската администрация



2.от значение е да се изпълнява  функция в администрацията , без значение дали е техническа или е свързана с упражняване на властнически правомощия.



3.начинът на заемането на длъжността е без значение /избор, заповед, трудов договор/, което е част от определението за държавен служител  


Смисълът на това разграничение е  да бъдат обхванати, както лицата, които формират и изразяват властническа воля на държавата или общината, така и онези, които действат в нейно подчинение и изпълнение, т.е. всички субекти на административната дейност. За законодателя е важно органите и длъжностните лица да са „техни”, т.е. на държавата и общините. По аргумент от противното държавата и общините не носят отговорност по ЗОДОВ за вреди, причинени от дейност на недържавни и необщински органи и длъжностни лица. 


Болничните заведения не носят отговорност по чл. 1 ЗОДОВ. За вреди от неправилно лечение те отговарят по правилата на непозволеното увреждане при установени лични виновни действия на техните служители. Независимо че в някои случаи и здравните заведения издават редица административни актове и действуват като административни органи, функциите им по здравно обслужване и лечение на гражданите нямат характер на административна дейност и не се регламентират от ЗОДВПГ. В този смисъл е Решение № 219 от 1.07.1998 г. на ВКС по гр. д. № 26/98 г., 5-членен с-в, докладчик председателят Добрила Василева, Определение № 52 от 27.03.2008 г. на ВАС по адм. д. № 51/2008 г., докладчик председателят Виолета Ковачева.


Смесен петчленен състав е имал случай да се произнесе във връзка с подведомственост на спор за присъждане на обезщетение за настъпили от действия на държавен съдебен изпълнител. Държавата не носи отговорност на действията на частните съдебни изпълнители по разпоредбата на чл. 74, ал.2 от Закона за частните съдебни изпълнители. За да определи  общ или административен съд трябва да разгледа подадената искова молба, съдебният състав развил мотиви дали държавата отговоря за действията на държавните съдебни изпълнители, представляват ли държавни органи, какви актове изпълняват. Тук е въведен един допълнителен критерий- актът, който подлежи на изпълнение и само практиката ще покаже дали този подход е правилен:” Определение № 22 от 5.02.2008 г. на ВАС по адм. д. № 167/2007 г., 5-членен с-в, докладчик съдията Ваня Пунева:” Статутът на държавните съдебни изпълнители се урежда от Закона за съдебната власт - глава ХII. Анализирайки Закона за отговорността на държавата и общините за вреди стигаме до извода, че тя обхваща отговорността на административните органи по чл. 1 и на правозащитните органи подробно изброени в чл. 2 от същия закон т. е. с оглед своя специфичен статут държавните съдебни изпълнители не могат да се причислят към нито една от двете категории. Съдебните изпълнители независимо дали са държавни или частни осъществяват своята дейност както по реда на ГПК така и по реда на АПК. Изпълнителните основания по АПК съгласно чл. 268 са влезлите в сила и подлежащи на предварително изпълнение индивидуални или общи административни актове, решения определения и разпореждания на административните съдилища и споразумения пред административните органи или пред съда. Ето защо с оглед специфичното място което заемат държавните съдебни изпълнители те не са нито административни органи, нито правозащитни по смисъла на ЗОДОВ, поради което определящ факт за подсъдността следва да бъде актът който подлежи на изпълнение. Ако актът който подлежи на изпълнение е от тези посочени в чл. 268 от АПК отговорността за вреди следва да бъде по реда на АПК, като делата следва да са подсъдни на административните съдилища и ако актът е от тези определени в чл. 237 ГПК и изпълнението е по реда на ГПК отговорността за вреди следва се реализира по общия исков ред като подсъдността ще бъде на гражданските съдилища.

    Същото становище е застъпено и в определението поадм.д.№6/2010 г. на петчленен  състав на ВАС – Дейността на държавните съдебни изпълнители не е правораздавателна дейност,тъй като те не са част от съдебната  власт,възложена  на посочени с Конституцията държавни органи,които осъществяват правосъдна дейност.Държавните съдебни изпълнители са органи на изпълнителния процес,чрез който посредством държавната принуда и властническси акт се реализират признати, но неудоволетворени по доброволен начин права. Затова тази дейност няма характер на административна по смисъла на чл.1 ал. 1 от ЗОДОВН и чл.203 ал.1 от АПК.Съдебният изпълнител функции на правозащитен орган,като дава дължимата защита на накърненото право.Служебните си задължения съдебните изпълнители осъществяват при спазване на изпълнителното производство по ГПК и по АПК.В случая изпълнителното производство е започнало по реда на ГПК,претенцията за обезщетение следва да намери правното си основание в чл.49 във вр. с чл.45 ЗЗД,поради което следва да се разгледа от общите снъдибища а не от административните.

Моментът на установяване на незаконосъобразността, елемент ли е на фактическия състав? Или е достатъчно към момента на ангажиране на отговорността тази незаконосъобразност да е установена по съответен ред.


В/Вреди, които да са настъпили от незаконосъобразни актове, действия или бездействия: 


Съгласно чл. 4 от ЗОДОВ се дължи обезщетение за всички имуществени и неимуществени вреди, които са пряка и непосредствена последица от увреждането.



1.имуществени вреди: това са претърпени загуби и пропуснати ползи. 


Определението се извлича и от чл. 82 от ЗЗД вр. с пар.1 от ДР на ЗОДОВ, според който обезщетението при неизпълнение на договорни задължения обхваща претърпяна загуба и пропусната полза. Разпоредбата на чл. 51 от ЗЗД, не дава отговор какво представлява вредата, но теорията и практика и при договорната и при деликтната отговорност винаги дават един и същ отговор. Претърпяната загуба е всяко намаляване  на имуществото, което е в причинна връзка с конкретно действие или бездействие. А пропусната полза е неосъщественото увеличаване на имуществото, резултат от деянието. Примерно заповед, с която е запечатана работилница или е наложена забрана на обществено заведение да работи. Пропусната полза в тези случаи ще представлява доходът, който собственикът не е могъл да реализира, като размерът ще се изчисли на базата на данни за предходен период.
 По адм.д. №8177/2012г. на ВАС е оставено в сила решението  на първата инстанция. Исковата претенция е за вреди – пропусната полза – печалба вследствие на отменен административен акт заповед с която ищецът е бил отстранен от участие  в конкурс за отдаване под наем на два обекта в училище. Твърдял е че офертата му е била добра и неминуемо щял да бъде класиран на първо място.Съдът е отхвърлил иска като е приел,че наличието на отменен акт не е достатъчно за да се приеме искът за основателен и доказан.Съдът е счел че в случая  твърдяната пропуснатата полза  е евентуалност, а не реалност,и почива на логическото му допускане за закономерното и настъпване при липса на реално приключила  конкурсна процедура.
 В доктрината и в съдебната практика „пропуснатата полза „ се дефинира като неосъществено увеличаване на имуществото на кредитора.тъй като пропуснатата полза представлява реална,а не хипотетична вреда,.Това предположение винаги трябва да се изгражда на доказана възможност за сигурно увеличаване на имуществото и не може да почива на логическо допускане за закономерно настъпване на увеличаването- Виж. Тълкувателно решение №3 от 12.12. 2012 г. на ВКС по ТД 3/2012 г.

В съдебната практика се появиха случаи, в които се претендират имуществени и неимуществени вреди от незаконосъобразни наказателни постановления, отменени с решения на съдилищата. Като имуществени вреди се претендират примерно разноските направени за адвокатска защита по дела по ЗАНН. Делата бяха на АС-Разград срещу Изпълнителна агенция „Автомобилна инспекция”. Върховният административен съд възприе в практиката си, че основанията за отговорност са в чл.1, ал.1 от ЗОДОВ, но тези разноски, не са в пряка и непосредствена последица от отмяната на наказателното постановление. Решение № 2668 от 10.03.2008 г. на ВАС по адм. д. № 8873/2007 г., III о., докладчик съдията Йорданка Костова:” Освен това направените разноски по водене на административно наказателното производство не могат да се квалифицират като вреди, произтичащи непосредствено от незаконосъобразен административен акт, който е бил отменен по съответния ред.”


Вредите са настъпили от процесуално бездействие в съдебното производство по ЗАНН. Решение № 3953 от 3.04.2008 г. на ВАС по адм. д. № 9061/2007 г., III о., докладчик съдията Йовка Дражева. В този смисъл: Решение № 605 от 17.01.2008 г. на ВАС по адм. д. № 8866/2007 г., III о., докладчик председателят Пенка Иванова, Решение № 712 от 21.01.2008 г. на ВАС по адм. д. № 8870/2007 г., III о., докладчик председателят Пенка Гетова, Решение № 3952 от 3.04.2008 г. на ВАС по адм. д. № 9055/2007 г., III о., докладчик съдията Йовка Дражева :”Наред с изложените от първата инстанция съображения, следва да се отбележи, че направените разноски по водене на НАХД, по което е отменено наказателното постановление, не могат да бъдат квалифицирани, като вреди произтичащи от незаконосъобразен административен акт, а жалбоподателят е разполагал със законова възможност да поиска присъждане на разноските, направени в съдебното производство, в което този акт е отменен.”


За претендираните неимуществени вреди, съдът беше разпитал свидетели.По тази практика на първоинстанционните съдилища и на ВАС, незаконосъобразното и отменено с влязло в сила съдебно решение наказателно постановление, представлява незаконосъобразен административен акт  на административен орган по чл.203, ал.1 от АПК.


Друго становище е застъпено в определение №11069/ 23.10.2008 г. по адм.д.№ 8715/ 2008 г. по описа на ВАС, В.Марковска. :


„Административно нарушение съгласно чл. 6 ЗАНН е това деяние /действие или бездействие/, което нарушава установения ред на държавно управление, извършено е виновно и е обявено за наказуемо с административно наказание, налагано по административен ред. Тоест касае се за съвсем различна правна уредба при издаване на административните актове по АПК и на такива по ЗАНН, различен е и предметът на  тези актове.С издадените наказателни постановления от посочените в чл. 47 ЗАНН органи се налага наказание за осъществено нарушение по един специален закон, какъвто е Законът за административните нарушения и наказания, поради което тази административна дейност на наказващите органи е по-различна от административната дейност по издаване на индивидуални или общи административни актове.Редът и начинът за установяване на административни нарушения и налагане на наказания за тях е също по своя характер административна дейност, осъществява се от ръководители на ведомства, кметове на общини, длъжностни лица и органи, овластени с нормативен акт, но тази дейност се подчинява на специален закон, различен от АПК, поради което следва да се прилагат и разпоредбите на ЗАНН при определяне на такси или разноски, направени от страните в производството по обжалване на наказателните постановления. Както правилно е приел Пловдивският административен съд, в ЗАНН не е предвидено заплащане на разноски на жалбоподателя в случай на отмяна на наложеното с наказателно постановление наказание. Като едно облигационно правоотношение отговорността за разноски трябва да се съдържа в съответен процесуален закон, поради което съдът не може самоволно, при липса на правна уредба в тази насока, да присъжда разноски в полза на страната, спрямо която е уважена жалбата….Като се има предвид и обстоятелството, че отговорността за разноски      задължително трябва да е предвидена в процесулен закон, а в случая в ЗАНН не е предвидена такава отговорност, следва да се направи изводът, че предявеният иск е недопустим и следва да се остави без разглеждане, в какъвто смисъл е и решението на Пловдивския административен съд.”


Определението е добре мотивирано  и поставя спорен и дискусионен въпрос дали наказателните постановления представляват административни актове по смисъла на чл.1, ал.1 от ЗОДОВ и чл.203, ал.1 от АПК и отмяната им представлява ли основание за ангажиране на отговорността на държавата и общините по специалния закон. Според нас обаче по-правилно е съдът да се произнесе по съществото на спора, а не да прекрати като недопустимо съдебното производство, защото спорът е дали един акт на държавна власт е административен и представлява ли отмяната му основание за ангажиране на отговорността на държавата и общините. 


С ТР №2  от 3
 по т.7/2008г относно трябва ли да се присъждат разноски не дадохме отговор  по кой ред може да се търсят тези разноски. 


Видът и размерът на вредите се преценяват към момента на настъпването им. Но редът за защита, подведомствеността на спора не зависят от този момент, а се преценяват  според закона, действащ към момента на сезиране на съда.


        2.неимуществен вреди: това са нематериални блага като накърнен обществен престиж, пропусната възможност за професионална реализация, страдания, незачитане на човешко достойнство,  право на свобода на личността,  и др.   Особен случай на защитено право е правото на равно третиране по Закона за защита на дискриминацията по чл.74 от ЗЗД:” 

 Чл. 74. (1) В случаите по раздел I всяко лице, претърпяло вреди от нарушение на права по този или по други закони, уреждащи равенство в третирането, може да предяви иск за обезщетение по общия ред срещу лицата и/или органите, причинили вредите.

(2) В случаите, когато вредите са причинени на граждани от незаконни актове, действия или бездействия на държавни органи и длъжностни лица, искът за обезщетение се предявява по реда на Закона за отговорността на държавата за вреди, причинени на граждани. 


Обезщетението за неимуществени вреди се определя по принципа на чл. 52 от ЗЗД от съда по справедливост. Във всички случаи трябва да са действително настъпили и да се докажат от ищеца, освен ако житейският опит сочи, че всеки нормален човек би изпитвал морално страдание при конкретните обстоятелства. Преживените болки и страдания не са единствените морални вреди. Съдът трябва да изхожда не от субективното си схващане за справедливост, а от общоприетото обществено становище за справедливост.понятието „справедливост „ като морално-етично понятие включва „ съотношението между деянието и възмездието,достойнството на хората и неговото възнаграждаване мотиви в тази насока са изложени по гр.д. №2800/2005г.ІV гр.отд. на ВКС
Неимуществените вреди по общото правило както се посочи се определят от съда по справедливост, но това не освобождава ищеца от събиране и представяне на  всички доказателства, за да установи, че е претърпял такива вреди. В решение по адм.д. №4210/2008 г. на ІІІ отд. на ВАС докл.П.Иванова  - съдът, е приел, че има основание за ангажиране на отговорността на Висшия съдебен съвет за претърпени от ищеца неимуществени вреди, които са в причинна връзка с отменени решения, с които е отказано възстановяване на прокурорска длъжност. Неимуществените вреди са доказани с медицински документи и съдебни експертизи, които са установили личното физическо и психическо здраве и личностно поведение на ищеца за исковия период.  
       По адм.д. №14792/2011г на ВАС е прието че неимуществените вреди подлежат на доказване и не се предполагат.Трябва да бъдат установени  с конкретни доказателства по делото, а не с общи твърдения и термини тъй като за всеки човек те са индивидуално определяеми и съдът не може да предполага тяхната наличност. Ищцата    се е позовала в касационната си жалба на практика на Европейския съд в Страсбург и по –конкретно на делото     „Йовчев срещу България „  относно доказване на неимуществените вреди „.В посоченото дело е прието че държавата е нарушила чл.3 от Конвенцията за защита правата на човека и основните свободи  предвид условията при които е бил поставен задържания. По тези решения се осъжда държавата за нарушение на конвенцията – това не е обезщетително произовдство,каквото е   това реда на по ЗОДОВ.Затова не би могло да се приеме становището че съдилищата имат формалистичен подход спрямо доказване на душевните(морални ) страдания от лошите условия на  в затворите.


Обезщетението, което се дължи по ЗОДОВ  винаги е ПАРИЧНО, а не натурално. Това е съществена отлика от правния институт на възстановяване на нарушено право по чл. 301 от АПК при принудително изпълнение .
 


Г/ Елемент от фактическия състав на отговорността по чл.1, ал.1 от ЗОДОВ е наличието на причинна връзка между вредите и административния акт, фактическото действието или бездействие.


Съгласно чл.4 от ЗОДОВ държавата и общините дължат обезщетение за всички имуществени и неимуществени вреди, които са пряка и непосредствена последица от увреждането. Пряка означава непосредствено, директно въздействие върху правната сфера на увредения. Не трябва да има опосредена връзка между вредата и отменения административен акт или бездействията и действията на администрацията.  В решение №1258/2008г. на ВКС по  гр.д.730/2006г.на ІV гр.д. е дадено определение какво следва да се разбира под „преки „ и непосредствени „вреди”. Причинната връзка между вредите и административната дейност не се предполага и трябва да се докаже от ищеца.


Законодателят изрично посочва в чл.1, ал.1 от ЗОДОВ, че вредите от фактическите действия и бездействия трябва да са настъпили при или по повод изпълнение на административна дейност. От значение е връзката между незаконните фактически действия или бездействия на органа или длъжностното лице, и вредата.  Наличието на тази причинна връзка е важна, защото при липсата на доказателства за наличието на такава, отговорността не може да бъде ангажирана. Отговорност се носи само за незаконосъобразното осъществяване на възложени функции на органите и длъжностните лица, а не изобщо за всички незаконни и увреждащи действия и бездействия на физически лица, заемащи държавна служба .


„При изпълнение” на административна дейност означава, че увреждането е станало при извършване на служебни задължения, при упражняване на възложени служебни функции.


„По повод”  изпълнението на административната дейност е израз, който указва на други действия, с които се причиняват по време или след изпълнението на възложената административна дейност, не съставляват изпълнение на възложената работа, но са пряко свързани с нея. Това са действия по подготовка, по улесняването извършването на възложената работа, за запазване резултата от нея и други.  


Фактическият състав на възникване на отговорността на държавата и общините изисква наличието на такива вреди, които нямаше да бъдат изтърпени,  ако държавният орган или длъжностно лице бяха действали съобразно закона. Именно в този смисъл трябва да се търси във всеки казус наличието или липсата на причинна връзка.


Поставя се въпросът дали може ответната страна да се защитава с възражението ,че накърненото право не е валидно придобито, поради което няма вреда. Примерно, че договорът, с който е купен имота е нищожен, поради което изземването със заповед, макар и отменена като незаконосъобразна , няма за последица   настъпването на вреди. Считам, че в това производство административният съд не може да се произнася преюдициално по такова възражение. Защото този род дела не са подсъдни на административните съдилища и следователно е недопустим и косвен съдебен контрол върху валидността на сделките.



3.Активно легитимирани лица, които имат право да предявят иска


Съгласно чл.1, ал.1 от ЗОДОВ  вредите трябва да се причинени на „граждани” и юридически лица. 


Какво се разбира под „граждани”. Това са пострадалите лица, претърпели вредите или техните наследници- чл. 6, ал.1 от ЗОДОВ. 


а/ когато ищецът е предявил искове за обезщетяване за претърпени от него имуществени и неимуществени вреди и в хода на съдебното производство  почине, неговите наследници встъпват в процеса . 


б/наследниците могат да предявят иск за обезщетение за имуществени вреди, претърпени от техния наследодател.



За неимуществени вреди  наследниците имат право на обезщетение само, ако искът е бил предявен от наследодателя пред съда.
Смисълът на тази разпоредба произтича от разбирането, че неимуществените вреди са свързани с личността на пострадалия, само той преценя дали е претърпял такива вреди или не. Ако е преценил, че е претърпял такива вреди и е предявил иск за заплащане на обезщетение за тях, тези вреди са придобили имуществена оценка и са станали част от наследството на пострадалия. При смърт се наследяват. Когато наследодателят не е предявил такъв иск, наследниците след неговата смърт не могат да преценяват неговите лични страдания и да предявят иск за обезщетение за неимуществени вреди на наследодателя си. Предявеният такъв иск е недопустим


4. Пасивна легитимация по иска за обезщетение по чл.1, ал.1 от ЗОДОВ- чл.205 от АПК и чл. 7 от ЗОДОВ.


Чл. 7 от ЗОДОВ (Изм. - ДВ, бр. 98 от 2012
 г.) Искът за обезщетение се предявява пред съда по мястото на увреждането или по настоящия адрес или седалището на увредения срещу органите по чл. 1, ал. 1 и чл. 2, ал. 1, от чиито незаконни актове, действия или бездействия са причинени вредите


Чл. 205 от АПК Искът за обезщетение се предявява срещу юридическото лице, представлявано от органа, от чийто незаконосъобразен акт, действие или бездействие са причинени вредите.


Както е видно, редакцията на чл.205 от АПК е изключително неумело направена и е сигурно, че създава проблеми и повдига въпроси. Като например дали самата държава или община трябва да са на ответната страна, процесуално представлявани от органа, от чиито актове, действия или бездействия са причинени вредите. Или законодателят е искал да стесни отговорността като е посочил, че тя може да се търси само от това юридическото лице, което се представлява от  органа издал увреждащите , актове, действия или бездействия. Считам, че идеята на законодателя не цели ограничаване на отговорността по чл.1, ал.1 от ЗОДОВ. Ответникът  трябва да е юридическо лице, в чиято система бюджетно и организационно е включен органът или длъжностното лице, пряк причинител на увреждането. В този смисъл е т. 6 от ТР. №3/ 2004 г. на ОСГК на ВС. В това решение ВКС приема, че отговорността на държавния орган се обосновава с качеството на възложител на работа, която се извършва  в негов интерес и с правото на подбор на съответните длъжностни лица за изпълнение на определени трудови и служебни функции.


Обезщетението за вреди от незаконни действия на длъжностни лица  осъществени при условията на чл.1, ал.1 от ЗОДОВ, може да се търси по реда, предвиден в него,а не по този на общия ЗЗД- чл. 45 и сл. Затова по този иск отговарят не конкретните физически лица, които не са пасивно легитимирани по него, а държавният или общинският орган като юридическо лице, в чийто състав те са включени като субект на отговорността на държавата. Ако искът е насочен срещу конкретно физическо лице, причинило вреда в качеството си на длъжностно лице при извършване на административна дейност,  тъй като то не е пасивно легитимирано да отговаря по чл. 205 от АПК, искът е неоснователен и трябва да бъде отхвърлен като такъв /Решение № 55 от 14.III.1994 г. по гр. д. № 599/93 г., IV г. о., докладчик председателят на отделение Благовест Пунев/.


В някои специални закони изрично е записано,че за вреди, причинени при или по повод изпълнение на служебни задължения държавните служители не носят лично имуществена отговорност към увредения. Примерно в ЗМВР:


Чл. 235. (1) Държавните служители в МВР отговарят имуществено за вредите, които са причинили на държавата по непредпазливост при или по повод изпълнение на служебните си задължения.

(2) За вреди, причинени на граждани при условията на ал. 1, държавните служители в МВР не носят имуществена отговорност към увредения. В тези случаи държавата е длъжна да обезщети увредения за всички имуществени и неимуществени вреди съобразно общите правила на гражданското право.

(3) За вредите, причинени умишлено или в резултат на престъпление или причинени не при или по повод изпълнение на служебните задължения, отговорността на държавните служители в МВР се определя в съответствие с гражданския закон.


5.Основания за изключване или намаляване на отговорността по чл. 5, ал.1 от ЗОДОВ: 


„Освобождаване от отговорност”:


Чл. 5. (1) Ако увреждането е причинено поради изключителна вина на пострадалия, обезщетение не се дължи.

(2) Когато пострадалият виновно е допринесъл за увреждането, обезщетението се намалява.


 Въпросът е свързан с границите на отговорността. Съдът следи служебно за съпричиняването или за наличието на основание за изключване на отговорността и без възражение от ответната страна.


Ищецът има ред за защита срещу нищожен административен акт, както и срещу неоснователни действия или бездействия. Ако не го е използвал или го е забавил, в резултат на което е претърпял вреди в по-голям размер от онези, които би понесъл, ако бе потърсил защита по-рано. Може ли да приемем съпричиняване или изключителна вина на пострадалия????.


Мисля, че да.


За всеки случай преценката трябва да е съобразно установените факти по делото.  


Важно е да се обърне внимание , че основанията освобождаване от отговорност по чл. 5 от ЗОДОВ нямат нищо общо с онези основания, предвидени в специални закони, с които или се изключва  възможността за търсене на отговорност или има друг предвиден ред за защита на права. Примерно това са:


Закон за частните съдебни изпълнители :


Чл. 74.  (1) Частният съдебен изпълнител отговаря за вредите, които неправомерно е причинил при изпълнение на своята дейност.

(2) Държавата не отговаря за действията на частния съдебен изпълнител.


Закон за министерството на вътрешните работи:


Чл. 236. (1) Държавните служители в МВР не отговарят имуществено за вредите, които са възникнали от рискова дейност, свързана с изпълнението на служебните им задължения.

(2) Държавата и държавните служители в МВР не отговарят за вреди на трети лица, когато са причинени в условията на извънредни обстоятелства при осъществяване на действия, свързани със защита на националната сигурност и обществения ред и при извършване на пожарогасителна или аварийно-спасителна дейност.


Закона за защита от дискриминация

Чл.71 (1) Извън случаите по раздел I, всяко лице, чиито права по този или по други закони, уреждащи равенство в третирането, са нарушени, може да предяви иск пред районния съд, с който да поиска:

1. установяване на нарушението;

2. осъждане на ответника да преустанови нарушението и да възстанови положението преди нарушението, както и да се въздържа в бъдеще от по-нататъшни нарушения;

3. обезщетение за вреди.

(2) Синдикалните организации и техните поделения, както и юридическите лица с нестопанска цел за осъществяване на общественополезна дейност, могат да предявят иск от името на лицата, чиито права са нарушени по тяхно искане. Тези организации могат да встъпят и като заинтересувана страна във висящ процес по ал. 1.

(3) (Изм. - ДВ, бр. 59 от 2007 г.) В случаите на дискриминация, когато са нарушени правата на множество лица, организациите по ал. 2 могат да предявят и самостоятелен иск. Лицата, чиито права са нарушени, могат да встъпят в процеса като подпомагаща страна по чл. 218 от Гражданския процесуален кодекс. 


ІІІ. Изискуемост на вземането по чл.1, ал.1 от ЗОДОВ и давност:


Проблемът е бил дискусионен още с влизане в сила на ЗОДВПГ. Във връзка с това възниква  противоречива практика в гражданските съдилища, които разглеждат тези спорове до влизане в сила на Глава ІІІ от АПК на 1.03.2007 г.  Първото становище е било, че вземането за обезщетение възниква от момента на издаване на акта, от извършването на действието или бездействието, като е приложима разпоредбата на чл. 84, ал.3 от ЗЗД и длъжникът се смята в забава и без покана от деня на увреждането. Второто становище, което се оформя  при действието на ЗАП и ЗВАС е, че вземането за обезщетяване на вреди възниква след признаване по законен ред незаконността на акта, действието или бездействието. С ТР №3 от 22.04.2004 г. по т.гр.д.№ 3/2004 г. на ОСГК на ВКС , в т.4 , е възприето за правилно второто становище. Върховният касационен съд приема, че за вреди от незаконни административни актове, обезщетение може да се иска само след отмяната им с решение на съда като унищожаеми, а ако са нищожни с констатиране нищожността в самия процес по обезщетяване на вредите. Вземането става изискуемо от момента на влизане в сила на решението, с което се отменя незаконния административен акт. Ако вредите произтичат от нищожен акт- вземането е изискуемо от момента на издаването му. Прието е, че давността тече от момента на изискуемостта на съответното вземане.


 Когато вредите са от фактически действия или бездействия на администрацията, обезщетението за тях може да се иска след признаването им за незаконни, което се установява в производството по обезщетяване. Съдът приема, че моментът, от който вземането става изискуемо в тези случаи това е моментът на преустановяването им.


При сега действащия АПК това решение на Върховния касационен съд, според мен, не може да се прилага в тази част. Така е, защото изрично в чл.204, ал.1 от АПК законодателят е посочил, че предварителната отмяна на незаконосъобразен административен акт е условие за неговата допустимост, а не за основателност. Важен аргумент следва да се черпи от чл. 204, ал.2 от АПК, според който е допустимо да се заведе иск за присъждане на обезщетение, едновременно с оспорването на неговата законосъобразност. В този случай с един и същ съдебен акт съдът се произнася по незаконосъобразността на административния акт и по основателността на иска. Следователно за законодателя изискуемостта на вземането настъпва в друг момент, а не от момента на влизане в сила на съдебното решение за отмяна на административния акт . 


Тази законодателна логика е проведена в целия чл. 204 от АПК, за всички хипотези. Затова, защото очевидно моментът на изискуемостта не е задължително да съвпада с момента на отмяната на незаконосъобразния акт, на издаването на нищожен административен акт, или преустановяването на незаконно действие или бездействие /както е приел в ТР №3/2004 г. ОСГК на ВКС/, признаването на незаконосъобразността на фактическо действие или бездействие, прогласяването нищожността на административен акт, е допустимо да стане в исковото производство, преюдициално, и то от същия съд, който е сезиран с иска по чл.1, ал.1 от ЗОДОВ. Законодателят не поставя изискване за предварителна защита и срещу онези фактически действия или бездействия, които по смисъла на чл.250 и чл.256 от АПК са неоснователни, защото не се основават на административен акт или закон.


Следователно моментът, от който възниква субективното материално право на обезщетение по ЗОДОВ е моментът на настъпване на вредата. От този момент вземането става изискуемо и съответно тече давност- чл. 114, ал.1 от ЗЗД. Дали актът, действието или бездействието са незаконосъобразни е въпрос, по който ще се произнесе съответният компетентен орган в хипотезите на  чл. 204 от АПК, включително съдът в исковото производство. 


Неправилно е становището, че изискуемостта за обезщетение по чл.1, ал.1 от ЗОДОВ за вреди от нищожни административни актове, настъпва от момента на издаване на нищожния административен акт. Така е, защото вредата може да е настъпила едновременно с издаването му, но може да е настъпила в по-късен момент. Решението на ВКС не може да се възприеме и по още едно съображение. Срещу нищожни административни актове, може да се подаде жалба безсрочно. Но безсрочно не може да се иска обезщетение за незаконосъобразна дейност на администрацията. 


Няма никаква логика да се приемат различни моменти за изискуемост на вземането в зависимост от порока на административния акт. Редът за установяване унищожаемостта и нищожността се различава само откъм сроковете за оспорване в интерес на правната стабилност. Тъй като принципът трябва е един и същ за всички случаи по чл.1, ал.1 от ЗОДОВ, независимо от тежестта на порока на административния акт, считам, че най-правилно е да се възприеме моментът на настъпването на вредата. А дали това е основание да се ангажира отговорност по ЗОДОВ е въпрос, на който ще отговори административния съд с решението.


Друг аргумент е в действието на отмяната на унищожаемите административни актове. Действието е обратно, т.е. с решение на съд или с административен акт на по-висшестоящ административен орган се признава, че от момента на издаването му административният акт е бил незаконосъобразен и е страдал порок, следователно и причинените от този акт вреди подлежат на обезщетяване по чл.1, ал.1 от ЗОДОВ стига да има причинна връзка .


От момента на настъпване на вредата тече и давността. Следва да се приеме, че тя се определя по общите правила на чл.110 от ЗЗД и петгодишна. Нормата е приложима по аналогия- чл. 46, ал.1 от ЗНА, тъй като в АПК няма специални В случая е неприложим чл. 114, ал.3 от ЗЗД :”За вземания от непозволено увреждане давността почва да тече от откриването на дееца”.

 
Съгласно чл. 84, ал.3 от ЗЗД при задължение от непозволено увреждане длъжникът се смята в забава и без покана, което означава ,че лихвата е компенсаторна, следва да се присъжда от момента на вредата, като ищецът не предявява претенция с отделен иск, както е при мораторните лихви.




Приложим закон

Чл. 8. (1) (Изм. - ДВ, бр. 43 от 2008 г.) Обезщетение за вреди, причинени при условията на чл. 1, ал. 1 и чл. 2, ал. 1, може да се търси по този закон, а не по общия ред.

(2) Когато закон или указ е предвидил специален начин на обезщетение, този закон не се прилага


Такъв друг специален начин на обезщетение е предвиден  с Наредба за условията и реда за определяне на отговорността на държавата и за отстраняване на нанесените щети върху околната среда, настъпили от минали дейности или бездействие при приватизация, Обн. ДВ. бр.66 от 30 Юли 2004г., попр. ДВ. бр.114 от 29 Декември 2004г., изм. ДВ. бр.65 от 10 Август 2007г


Отговорността по чл. 301 от АПК.

Тя е обективна отговорност за вреди настъпили от незаконно принудително изпълнение. След отмяната на административния акт, след като е започнало принудително изпълнение, административният орган има задължението да възстанови в едномесечен срок нарушеното право. Ако е невъзможно-удовлетворява засегнатото лице по друг законен начин, което означава, че е възможно обезщетение в натура , а ако това не стане, засегнатото лице има право на обезщетение, като производството на исковете се разглеждат по реда на АПК, следователно по чл.204 от АПК. Въпросът,  който се поставя в тази хипотеза е дали  ищецът в  този случай за да предяви иск за обезщетение първо трябва да е поискал възстановяване на нарушеното право или удоволетворяване по друг начин  и дали това са задължителни процесуални предпоставки за упражняване на право на обезщетение. В теорията( Нови моменти в административния процес според АПК ) се приема,че това не са процесуални предпоставки за упражняване на правото на иск за обезщетение. Действията и възстановителните и обезщетителните на административния орган ако такива са предприети преди производството за обезщетение ,имат значение само за преценката на съда относно това дали се дължи все още обезщетение и в какъв размер.
    ІV      СЪДЕБНО ПРОИЗВОДСТВО

Съдът не е длъжен да указва на ищеца коя страна да посочи като ответник. Вярно е ,че АПК установява на нормативно ниво задължението на съда служебно да конституира страните съгласно чл. 154, ал. 1 от АПК,но в случая тази разпоредба е неприложима, защото не е в общите разпоредби за съдебно производство по  АПК. Този извод се налага и от разпоредбата на чл. 171 ,ал.4 от АПК посочваща рамките на служебното начало,които са ограничени до това ,че съдът може да съдейства на страните за отстраняване на формални грешки и неясноти в изявленията им и да им указва,че за някои   обстоятелства от значение за делото не сочат доказателства. В този смисъл са определенията постановени по адм.д. №11518 /2009 г. и по адм.д. 11625 /2009 г. на ІІІ отд. на ВАС.
Проблем във връзка с правилното определяне на ответника би могъл да възникне в случаите, когато се касае до акт, действие или бездействие на ОбС, кмет, областен управител , министър. По определението на  §1, т.1 от ДР на АПК административни органи са и кметът и ОбС, тъй като издават административни актове с оглед качеството, което заемат. Общината е юридическото лице и тя следва да бъде ответник по искове за обезщетение за вреди причинени от незаконосъобразни актове, действия или бездействия на ОбС, на кмета на Общината или длъжностни лица от общинската администрация. Когато е отменен акт на МС, исковата претенция се насочва срещу администрацията на МС, която съгласно чл.40, ал.3 от ЗА  е самостоятелно юридическо лице на бюджетна издръжка. При претенция за вреди от незаконосъобразен акт, действие или бездействие на министър, ответникът е министерството като юридическо лице на бюджетна издръжка- чл. 42, ал. 2 от ЗА. Областната администрация е ЮЛ на бюджетна издръжка- чл.57, ал.2 от ЗА  и тя отговаря, а не областния управител.  По адм.д.№ 192/ 2007 г. на АС- Ловеч се установи, че на ответната страна са конституирани министърът на вътрешните работи и ОДП- Ловеч место правилния ответник МВР във връзка с иск за обезщетение от незаконосъобразни действия на държавен служител в областната дирекция. Същото е било констатирано и по адм.д.№ 9489/2008 г. V отд. на ВАС, по което е конституиран министъра на вътрешните работи. Ответник обаче може да бъде министерството, а не министъра.


При анализа на съдебната практика по ЗОДОВ не се  констатираха системни проблеми във връзка с правилното конституиране на страните. Въпросът за надлежната страна в процеса е от значение за допустимостта на иска тъй като процесуалната легитимация е процесуална предпоставка от категорията на абсолютните и при липсата и съдът следва да прекрати делото. В разпоредбата на чл. 205 от АПК са определени субектите на правоотношението,произтичащо от вреди причинени на лица от незаконосъобразни актове , действия или бездействия на административни органи и длъжностни лица и това са засегнатото лице,което е активно легитимирано да предяви иска и юридическото лице представлявано от органа, от чийто незаконосъобразен акт – действие или бездействие са причинени вредите. При изчерпателно определяне на страните с цитираната разпоредба от АПК,общия ред уреждащ тези въпроси на ГПК е неприложим.Ръководейки се от това в определение №11611 от 3.11.2008 г. по адм.д. №13260/2008 г. съдът е приел ,че в исковото производство по ЗОДОВ развиващо се по нормите на АПК е недопустимо конституирането, като трето лице помагач - лицето издало акт. 
             По отношение на процесуалното представителство в АПК съществуват разпоредбите на чл.17 и чл. 18, но същите препращат отново към ГПК. Ищецът и ответникът могат да се представляват по пълномощие съобразно изискванията на чл.32 от ГПК,към който изрично препраща чл.18 от АПК. Представителството ще се осъществява от лицата, предвидени в закон - чл.32, т. 5 от ГПК, адвокат, юрисконсулт или служител с юридическо образование. 

 
Специалната хипотеза на чл.136 от АПК, която се отнася до „задължително представителство” – когато са налице повече от 10 лица с еднакви интереси, е неприложима в производството по ЗОДОВ за ответниците. Така е, защото правната норма е създадена за жалбоподателите и заинтересованите лица в съдебното производство по оспорване на административен акт, издаден от административен орган. Може ли обаче да се говори за приложимост по отношение на ищците в исково производство по ЗОДОВ. Проблемът е дискусионен. При не посочването на общ пълномощник, съдът служебно им назначава такъв измежду лицата с еднакви интереси, макар с предимство да са предприетите от страната действия пред тези предприети от общия представител или пълномощник. Целта на законодателя с въвеждането на този нов начин на процесуално представителство е процесуална икономия и облекчаване на процедурата при множество страни. Считам, че няма пречка за приложението на чл.136 от АПК и в производството по чл. 203 и сл. от АПК, тъй като тя се намира Дял ІІІ, глава девета „Общи разпоредби”. Още повече, че е допустимо оспорването на акта да може да се съединява с исковата молба.


Родова подсъдност – чл. 132 АПК


Родово компетентни по тези дела по начало са административните съдилища  за всички  спорове ( без значение от размера на иска какъвто ограничителен критерий съществува в ГПК), освен тези, които са родово подсъдни като първа инстанция на Върховния административен съд. В случая такова производство пред ВАС може да бъде започнато по повод на обезщетение за вреди, произтичащи от незаконосъобразни актове и действия на органи, за оспорване на законосъобразността на чиито актове е компетентен като първа инстанция ВАС. Това е възможно само, когато производството по обезщетенията за вреди от такива актове  е обективно съединено с оспорването на самите актове.


ПРОБЛЕМ: Ако жалбата срещу административен акт, е подсъдна на ВАС и е съединена с искова молба , в хипотезата на чл. 206, ал. 1- отделяне на иска поради затрудняване на производството , подсъдността на исковата молба остава ли на Върховния административен съд, предвид чл. 206, ал.2 от АПК. Според мен –да, тъй като производството по иска за обезщетение е свързано, производно и зависимо с производството по оспорване на административния акт, независимо дали оспорването е предшествало производството за обезщетение или се разглеждат едновременно.

в)местна подсъдност –чл. 133 и чл. 204 ал. 4 от АПК

По исковете по ЗОДОВ с чл. 7 от ЗОДОВ, местната подсъдност се определя от мястото, в което е настъпило увреждането или местожителството на увреденото лице. Тук обаче се поставя въпроса доколко следва да бъде прилагана тази разпоредба след като АПК в чл. 203, ал.2 препраща към  ЗОДОВ само по отношение на неуредените въпроси за имуществената отговорност. В АПК въпросът за местната подсъдност е уреден в  чл.133. Съгласно чл.133, ал.1 от АПК и в различие от чл. 7 от ЗОДОВ законодателят посочва, че компетентен ще бъде административният съд, в района на който е седалището на административния орган. Може обаче, предвид чл.133, ал.2 от АПК, исковете за обезщетение да се предявят и пред съда по адреса или седалището на „жалбоподателя”. Има грешка в закона, защото явно става въпрос за случаите, в които се подава само иск и тогава процесуалното качество на лицето, което сезира съда е „ищец”. Тази възможност е налице само, когато исковете за обезщетения са предявени самостоятелно. В този смисъл е Решение №396 от 16.04.2008 г. постановено по адм.д. №1745/2007 г. на Пловдивския административен съд оставено в сила с решение по адм.д. №7948/2008г. на ВАС  където ищецът е избрал подсъдността  пред този съд с оглед своето местожителство, въпреки че ответника е Министерство на образованието и науката В случая е бил налице отменен административен акт със съдебно решение по адм.д. №4986/2005 г. на ВАС V отделение.Правото на избор е изключено в хипотезите, при които исковата молба е съединена с оспорване на административен акт – чл.133, ал.2, предл.2 от АПК.  В този случай местната подсъдност е задължителна и делото е подсъдно на административния орган, в района на който е седалището на органа, издал оспорения акт. 

Съгласно чл. 134, ал.1 от АПК определената от закона подсъдност не може да бъде изменяна по съгласие на участващите в делото лица. Тъй като разпоредбата се намира в Глава десета „Общи разпоредби” на дял ІІІ от АПК, следва да се приеме, че тя се отнася и за исковите производства, поради което е недопустима договорна подсъдност.


Каква е местната подсъдност, когато се претендират вреди от незаконосъобразни действия или бездействия.


Предвид косвеният контрол за законосъобразност, който се осъществява от сезирания с исковата молба съд по чл. 204, ал.4 от АПК , местната подсъдност в тези случаи ще е изборна - или по седалището на органа /чл.133, ал.1 от АПК/ или по адреса на физическото лице или седалището  на ищеца -юридическо лице /чл.133, ал.2 от АПК/.  Възможно е да няма съвпадане между седалището на административния орган, в структурата на което е длъжностното лице, извършило действието или бездействието и седалището на юридическото лице по смисъла на чл. 205 от АПК. За местната подсъдност е релевантно седалището на административния орган. 


Какво означава седалище на административния орган?


За седалище на органа следва да се счита населеното място, където се намира управлението му, т.е. неговият ръководител. 

           По силата на чл. 134 от АПК възраженията за неподсъдност може да се правят най-късно до първото заседание пред първата инстанция, като те се подкрепят и с доказателства от страната която прави възражението. Спор за подсъдността може да се повдигне и от съда. 


Определенията, с които съдебното производство се прекратява пред сезирания съд поради неподсъдност и се изпраща на компетентния съд, не подлежат на обжалване /според нас/. Защото и предвид чл. 135, ал.1 от АПК всеки съд преценява дали делото му е подсъдно и съдът, на когото делото е изпратено може да повдигне препирня за подсъдност. Чл.121 от ГПК допуска контрол върху определенията във връзка с подсъдността по инициатива на заинтересованата страна , но практиката има предвид най-вече определенията ,с които се разрешава спор за подсъдност. 


3.Надлежно упражняване на правото на иск става с   редовно предявяване на иска с писмена искова молба.

 
В АПК в  глава ХІ „ Производства за обезщетения „ изрично не е записано как следва да се оформя исковата молба. Затова субсидиарно приложение ще имат разпоредбите на чл.127 и чл. 128 от ГПК. За да бъде редовна исковата молба тя трябва да има предписаното от закона съдържание. Специфичният характер на това производство поставя и редица въпроси относно изискването за съдържанието на исковата молба тъй като от това зависи допустимостта и редовността на съдебното производство,а в нередки случаи и подсъдността на спора.


а/.Правилата на исковото производство изискват в исковата молба вредите да се конкретизират по вид, характер и размер– имуществени или неимуществени, загуби или пропуснати ползи, да има оценка на вредите. Фактическите основания на исковата претенция, посочени в обстоятелствената част на исковата молба определят предмета на доказване в исковия процес и в крайна сметка обективните предели на силата на пресъдено нещо, с която ще се ползва съдебното решение / В този смисъл решение № 13598/, 10.12.2008 по адм.д. №8699/2008 г., Т.Куцарова на ІІІ отд. на ВАС/


 Исковата молба е нередовна, ако в нея не са разграничени причинените имуществени и неимуществени вреди и не е посочено при искане за солидарно осъждане на ответниците основанието за солидарната им отговорност. Преди да се произнесе по предявения иск  съдът следва да уточни петитума на иска. В обстоятелствената част на исковата молба трябва да се изложат факти за претърпени имуществени и неимуществени вреди. В петитума на иска вредите трябва да са разграничени по вид и размер. Когато исковата молба не отговаря на изискванията по чл. 98 ГПК/отм./, сега чл.127 от ГПК относно излагане на фактите и обстоятелствата, на които се основава иска, също така и за формулиране на петитума, съдът взема мерки за отстраняване на тази нередовност. Недопустимо е съдът да разгледа иск за солидарно осъждане на ответници, след като в исковата молба не са изложени съображения - за възникване на такава отговорност съгласно разпоредбите на чл. 121 и сл. ЗЗД. В този смисъл е  Решение № 1516 от 5.07.2004 г. на ВКС по гр. д. № 1252/2003 г., IV г. о., докладчик съдията Лидия Рикевска


б/.Редовната искова молба има значение за определяне на подсъдността на делото:  Определение №  56 от 1.04.2008 г. по адм.д. №45/2008 г. на ВАС (петчленен състав,. Ат. Дишева , Определение № 3 от 6.01.2009 г. на ВАС по адм. д. № 163/2008 г., 5-членен с-в, докладчик съдията Ваня Пунева: «Предвид съдържанието на исковата молба не може да бъде направен категоричен извод,че вредите се претендират в резултат на незаконни действия и бездействия на длъжностни лица от МП. Тези факти и обстоятелства са правнорелевантни за определяне подсъдността на спора и затова искът  не може да се приеме като подаден по реда на чл. 1 ЗОДОВ, съответно по чл. 203, ал. 1 АПК. Основанието на иска е посочено от ищеца в исковата молба и допълнително уточняващата се такава и се изразява във вреди претърпени от ищеца от действия и бездействия свързани с проверка по образувано изпълнително дело». Исковата молба следва да бъде оставена без движение и да се укаже на ищеца да я уточни./


В същия смисъл и Определение № 159 от 28.10.2008 г. на ВАС по адм. д. № 123/2008 г., смесен 5-членен с-в, докладчик съдията Искра Александрова. По искова молба за присъждане на обезщетение от дискриминационни действия на полицейски служители е повдигнат препирня за подсъдност между районен и административен съд:” Районният съд - гр. Благоевград е квалифицирал иска като такъв по чл. 74, ал. 2 от Закона за защита от дискриминация във вр. с чл. 1 от Закона за отговорността на държавата и общините за вреди (ЗОДОВ). В резултат на тази квалификация, районният съд е приел, че исковата молба е подсъдна на Административен съд - гр. Благоевград. С определение № 3256 от 8.07.2008 г. е прекратено производството по гр. д. № 888/2008 г. по описа на Районен съд - град Благоевград и делото е изпратено по подсъдност на Административен съд- гр. Благоевград. … В конкретния случай при така посочените обстоятелства в исковата молба не е възможна преценката относно точната квалификацията на иска по ЗЗД. В конкретния случай, квалификацията на иска по кой от двата члена на ЗЗД е от значение за компетентния съд, тъй като в единия случай (чл. 71 ЗЗД) това ще бъде районния съд, а в другия (чл. 74, ал. 2 ЗЗД) това ще бъде административния съд. Липсата на възможност за точната квалификация на този обективно съединен иск е основание, съдът да даде възможност на ищците да уточнят претенцията си, като им укаже, че следва да посочат изрично дали са провели производство пред Комисията за защита от дискриминация за установяване на дискриминационно отношение към тях от служителите на РПУ - Петрич. В случай, че такова производство е проведено и то е приключило с влязло в сила благоприятно решение за ищците, то Административен съд-Благоевград следва да разгледа и иска за обезщетяване по реда на чл. 74, ал. 2 ЗЗД”. 


в/.Това е важно и с оглед определяне правната квалификация на спора - в този смисъл Определение №2543/24.02.2009 г. по адм.д. № 2141/2009 г. на ВАС, Й.Др.”В него е прието : „че видно от обстоятелствената част на самата искова молба ищецът е недоволен от различни по предмет и страни правоотношения. Твърди, че има откази от страна на Президента на Република България да бъде помилван, манипулиране на заведени от него дела пред „Европейския съд - Страсбург”, целенасочени действия от страна на окръжна прокуратура – Русе спрямо него и семейството му, както и твърдения за „незаконно постановена присъда № 172/29.10.2001 г. по НОХД № 1087/01 г”. От така изложената обстоятелствена част на исковата молба не може да се даде правна квалификация на спорни правоотношения, очертани със страни, предмет и съдържание,  което възпрепятства проверката за допустимостта и на съдебното.”


г/.Последица от неотстраняване недостатъци на нередовната искова молба е нередовно упражнено право на иск и съответно недопустимост на съдебното решение, когато съдът се е произнесъл по същество. 


При неизпълнение на указанията на съда за отстраняване на нередовността исковата молба се връща- чл.129, ал.2 от ГПК. Определение № 10233 от 9.10.2008 г. на ВАС по адм. д. № 12326/2008 г., III о., докладчик съдията Й.Дражева

Производството по чл. 203 - чл. 207 от АПК е исково, което по силата на чл. 128, ал. 1, т. 5 от АПК е подведомствено на административните съдилища. За този вид дела обаче субсидиарно се прилагат процесуалните норми на ГПК - чл. 144 от АПК. Нередовното упражняване на право на иск чрез сезиране на съда с нередовна искова молба, която не отговаря на изискванията на чл. 127 и чл. 128 от ГПК има за правна последица упражняване на правомощията на съда по реда на чл. 129 от ГПК чрез даване на указания за отстраняване допуснатите нередовности (разпоредбата на чл. 158 от АПК се отнася за редовността на жалба до съда срещу административен акт, а не на искова молба). При неизпълнение на тези указания съдът връща исковата молба с приложенията, а ако е образувано дело, производството се прекратява - чл. 129, ал. 3 и ал. 4 от ГПК.


Както посочихме ако съдът се е произнесъл по същество при нередовна искова молба решението му е недопустимо. Но с решение № 13598/, 10.12.2008 по адм.д. №8699/2008 г., Т.Куцарова на ІІІ отд. е прието, че решението е неправилно поради нарушения на съдопроизводствените правила. Считаме, че решението на първоинстанционния съд е било недопустимо, а не неправилно.  Така е, защото съдът се е произнесъл без да има яснота за предмета на спора. Безспорно са нарушени процесуални изисквания, но те са свързани положителни процесуални предпоставки за редовно упражнено право на иск и затова са условия за неговата допустимост. Съдът е длъжен да остави исковата молба без движение за отстраняване на нейните недостатъци и да даде указания, предвид чл. 129, ал. 2 от ГПК. При неизпълнение на същите исковата молба  се връща- чл.129, ал.3 от ГПК.


 В този смисъл Р.№ 2327/ 19.02.2009 г. по адм.д.№4875/2008 г.Й.Др. :” Основанието на иска са факти и обстоятелства. От наведените с исковата молба твърдения става ясно, че  ищецът претендира присъждане на обезщетения за фактически бездействия на затворническата администрация и неизпълнение на законови задължения, вследствие на които е претърпял неимуществени вреди…. Измежду процесуалните действия на страните искът е най-важното действие, защото предопределя съдебния процес в няколко насоки: поражда процесуално отношение, определя спорния предмет, страните по делото, вида на търсената от ищеца защита и тази, която получава ответникът, предмета на решението. Поради това законодателят определя редица условия за надлежно упражняване на право на иск, като едни от тях трябва да са налице и затова представляват положителни процесуални предпоставки за редовно упражняване на право на иск. Една от тези предпоставки е съобразяване на иска с изискванията, на които трябва да отговаря редовния иск по чл. 98- чл.100 от ГПК/отм./ , но действал към момента на сезиране на съда /чл. 127-чл. 129 от ГПК, действащ/. Липсата на положителна или наличието на отрицателна предпоставка за надлежно упражняване на право на иск прави решението недопустимо.” Прието е,че прекратително определение на съда е правилно, защото недостатъците на исковата молба не са отстранени.” 



д/ Ако в исковата молба не е посочено правното основание ,това не е причина за оставяне на същата без движение. В този смисъл  решение №219 от 01.07.1998 г. по гр.д. 26/98 на V-чл. състав на ВКС,Добрила Василева,  в което съдът е приел, че определянето на правното основание е дейност на съда по прилагането на закона и ищецът не е длъжен да го сочи и това не прави исковата молба нередовна. Подобно становище е застъпено и в  Определение № 10 от 14.01.2009 г. на ВАС по адм. д. № 173/2008 г., 5-членен с-в, докладчик съдията Галина Христова:” правната природа на акта, от който се твърди да са произтекли вредите ще определи  приложимия закон при търсене на обезщетението за вреди - дали това е ЗОДОВ, ЗЗД или редът предвиден в АПК като той е  определящ и относно подсъдността. Каква е правилната правна квалификация на предявен иск е въпрос от компетентността на съда на който той е родово подсъден  и само на това основание  не следва исковата молба да се оставя без движение.”


Дали твърдени от ищеца действия или бездействия на административни органи са извършени при или по повод извършване на изпълнително-разпоредителна дейност на администрацията, е въпрос по съществото на спора, а не по допустимостта на иска и редовността на исковата молба, както неправилно бе прието в група дела на АС Русе. В този смисъл са отменителни Определения по адм.д.№ 1058/2007, адм.д.№10812/2007 г. г. Кр.Х./  ”адм. съд е приел неправилно, че  исковата молба е недопустима, тъй като действията, от които се твърди, че са причинени имуществени вреди, не попадат в хипотезата на чл. 1 от Закона за отговорността на държавата и общините за вреди, нямат характера на изпълнително разпоредителна дейност на държавната администрация и са само елемент от смесен фактически състав, с гражданскоправни последици”


 Затова  за да е редовна исковата молба следва да съдържа :


-твърдение, че е има незаконосъобразен акт/отменен/ или, че има нищожен или оттеглен акт, извършено е незаконосъобразно действие или бездействие.  Нищожните и оттеглените актове, както и за незаконосъобразните действия/бездействия  на  административните органи се установяват преюдициално  от съда, сезиран иска.


- твърдение за настъпили конкретни имуществени  и неимуществени, уточнени по вид, размер, период. Правилото на чл. 52 от ЗЗД, че размерът на неимуществените вреди се определя от съда по справедливост не означава, че искът не трябва да бъде с посочена цена.


- твърдения за причинна връзка между адм. акт, действията , бездействията и вредите


-искане за осъждане на ответника да обезщети ищеца за претърпените от него вреди. Лихвите не се търсят с отделен иск, тъй като компенсаторни. 


Съгласно чл. 128 от ГПК към исковата молба се прилагат : 


1. пълномощното, когато молбата се подава от пълномощник;


2. документ за внесените държавни такси и разноски, когато такива се дължат;


3. преписи от исковата молба и от приложенията към нея според броя на ответниците


4.доказателства за отменен административен по съответния ред/ ако искът е предявен самостоятелно/


Допустими са всички доказателства по ГПК /включително и тези по 141 от АПК/.

           В исковото производство по обезщетения за вреди от незаконосъобразни актове ,действия или бездействия е неприложима разпоредбата на чл. 131 от ГПК за  отговор по исковата молба и разпоредбата на чл.133 от ГПК относно последиците от  не подаването на отговор. Това е така, тъй като в исковото производство за обезщетения по реда на АПК е допустимо  съединяването на оспорване на административен акт с иск за обезщетение т.е. едновременно се движат две производства което прави неприложими посочените текстове от ГПК. В случая и двете производства следва  да се движат по правилата на чл.163 от АПК който в ал. 2 дава възможност, а не задължение  за отговор. Обратно: чл. 133 от ГПК  въвежда задължение.
В първоинстанционното производство по оспорване на административния акт не се прилага разпоредбата на чл. 146 от ГПК,а чл. 268 ал. 1 от ГПК,т.е съдът задължен да докладва жалбите и отговорите.По отношение на исковото производство в административния процес обаче 146 ГПК е приложим.Ако съдът не направи доклад по делото съобразно предписанията на чл. 146 ГПК няма да е налице съществено нарушение на съдопроизводствените правила при положение че бъдат изпълнени чл. 9, ал. 3 и чл. 171 ал. 4 от АПК(относно служебното начало) а именно : да се отдели спорното от безспорното и да се укаже съобразно доказателствената тежест коя от страните не е доказала съответните факти. По този начин ще бъде обективирана съществената част от съдебния доклад.Ако обаче и това не е сторено вече ще е налице касационно основание за отмяна на първоинстанционното решение.Все пак ако най-съществената част от доклада чл.146, ал. 1 т. 3-4 от ГПК се съдържа в определението на съда може да се каже че са изпълнени изискванията на АПК.
Както бе посочено ГПК се прилага субсидиарно,а производството по исковете за обезщетения е определено от АПК.
 

Усложнения в съдебното производство

  
І. Обективно съединени искове.


|Обективното съединяване на исковете е свързване на няколко иска с различен предмет между същите страни за общо разглеждане и решаване в рамките на общо съдебно производство. Обективно съединение на искове може да има при: съединяване на няколко иска за имуществени или няколко  иска са неимуществени вреди, както и при съединяване на иск за имуществени вреди с иск за неимуществени вреди. 


Съединяването на главни искове с акцесорни претенции винаги е кумулативно – например искът за обезщетение по ЗОДОВ и иск за лихви върху това обезщетение. 


АПК допуска обективно съединяване на иск за вреди с оспорване законосъобразността на административен акт- чл. 204, ал.2 от АПК. Според моментът, в който става обективното съединяване може да определим два вида обективно съединяване:


а/.Първоначално: заедно с исковата молба се прави и оспорването.


б/.Последващо: след като е направено оспорване пред административния съд, може да се предяви иск по чл.1, ал.1 от ЗОДОВ, но в срок до приключване на първото съдебно заседание. 


Как следва да се тълкува смисъла на казаното „редовно проведено съдебно заседание”. Ако провеждането на първото съдебно заседание е отложено по причина на нередовна процедура по призоваване, или поради заболяване на жалбоподателя, няма пречка искът да бъде подаден в срок края на следващото редовно съдебно заседание. Пропускането на този срок е фатално само за съвместно заявяване на оспорването и искът за обезщетение. Бъде ли пропусната възможността за съединяване на оспорването с иска за обезщетение следва задължително да се изчака решението на съда по оспорването. Ако жалбата бъде отхвърлена като неоснователна,иск за обезщетение е недопустим с оглед разпоредбата на чл. 204 ал. 1 от АПК,където законодателят е установил процесуална предпоставка за допустимост – иск може да се предяви след отмяна на административния акт по съответния ред - административен или съдебен. В този случай съдебното производство  по иска за  обезщетение се прекратява.  В този смисъл е Определение № 1269 от 5.02.2008 г. на ВАС по адм. д. № 1003/2008 г., VI о., докладчик съдията Румяна Папазова.В него е прието, че

С разпоредбата на чл. 204, ал. 1 от АПК отмяната по съответния ред на административния акт, причинил вредите, е въздигната в абсолютна процесуална предпоставка за допустимостта на предявения иск по чл. 203. В настоящия случай искът за обезщетение се основава на твърдение за вреди, претърпени от разпореждане от 27.07.2007 г. на ръководителя на пенсионното осигуряване в РУ "Социално осигуряване", гр. Велико Търново. Разпореждането не е обжалвано и отменено като незаконосъобразно по установения от КСО ред, което съставлява процесуална пречка за разглеждане на иска за обезщетяване на вреди. Не са налице и предпоставките по чл. 204, ал. 2 от АПК за съединяване на иска за обезщетение с оспорване на разпореждането пред съда, защото не е бил изчерпан административният ред за обжалване по чл. 117 от КСО. Съгласно чл. 118 от КСО съдебното обжалване е недопустимо преди издаване на решение по чл. 117, ал. 3 от ръководителя на териториалното поделение на НОИ. На основание чл. 207, ал. 1 от АПК прекратяването на производството по оспорване на разпореждането от 27.07.2007 г. има за последица прекратяването и на производството по съединения иск за обезщетяване на вреди.

Независимо от това дали искът е предявен самостоятелно или с жалбата, съдът е длъжен да провери неговата редовност и процесуална допустимост. 


Съгласно чл. 204, ал.2 ,изр.2 от АПК, ако исковата молба е нередовна, недостатъците й трябва да се отстранят в срок най-късно в същото съдебно заседание. 


Ако ищецът не отстрани недостатъците на исковата молба, същата трябва да се върне, а съдебното производство в тази част трябва да бъде прекратено. Недопустимо е по отношение на иска производството да продължава по общия ред, защото такава процесуална възможност не е налице по АПК. Обратно становище е застъпено  в Коментара към АПК- на издателство Сиела Колектив- Г.Ангелов, И.Тодоров и т.н., както и в Коментара на Ал.Еленков Издание на адвокати” Кръстю Цончев – стр. 274. Защитено е разбирането, че искът може да продължи по „общия исков” ред, ако по някаква причина недостатъците на исковата молба не са отстранени в първото съдебно заседание или не е имало „технологично време” за да бъдат дадени и изпълнени указания на съда за отстраняване на недостатъците на исковата молба. Тогава съдебното исково производство се спира до приключване на производството по оспорване на административния акт. Не споделям това разбиране, предвид законодателната воля, изразена в чл.204, ал.2 от АПК. Единствената възможност за съда , за да бъдат спазени някакви общи принципи на исковото производство е да се прилагат правилата на 206 , ал.1 от АПК за отделяне на иска за обезщетение , когато за съда съществува затруднение да го разгледа едновременно с оспорването.


Особена хипотеза е разпоредбата на чл.207, ал.1 от АПК „прекратяване на производството по съединения иск”.



Ако се прекрати производството по оспорване на административния акт, задължителна последица е прекратяването на производството и по иска за обезщетение – чл. 207, ал.1, предл.1 от АПК.


Изключението от правилото на чл.207, ал.1, предл.2 от АПК е за  хипотезите, когато обезщетението е за вреди претърпени от нищожен или оттеглен административен акт. Съдебния контрол е косвен и поради това при произнасянето по основателността на иска, съдът преюдициално извършва проверка върху законосъобразността на оттегления акт или за нищожността  на административния акт. Ако производството по оспорването е отхвърлено като неоснователно, производството по иска се прекратява като недопустимо- чл.207 ал.2 от АПК. 


2. Субективно съединени искове


Усложнения могат да бъдат налице при субективно съединение на искове,което в случая е възможна хипотеза във вид на другарство, както между ищци по искове по ЗОДОВ,така и по отношение на ответниците по такива искове когато с един и същ акт, действие или бездействие са причинени вреди на няколко лица или актът изхожда от няколко органа.


Другарство може да възникне и при правоприемство в хода на процеса по отношение на починало физическо лице (при няколко наследници) или при преобразувано юридическо лице, при което правоприемниците са повече. Усложнение по отношение на страните ще е налице и ако ответникът по иска за обезщетение привлече като помагач длъжностното лице, което конкретно е издало акта, за да се ползва от установеното в производството по ЗОДОВ за евентуално реализиране на имуществена отговорност при неблагоприятен за административния орган изход на делото.


3. Изменение на иска 


Това е предприета от ищеца  промяна на предмета или страните по висящ процес, при която процесуалните действия, извършени по първоначално предявения иск запазват силата си спрямо новия предмет или новата страна по делото. 


Изменението на размера на иска е допустимо без ограничение, както в посока към увеличение така и към неговото намаляване, което в случая ще е съчетано с отказ от иска за останалата част от размера или неговото оттегляне. Допустимо е изменението на иска или чрез изменение на основанието или чрез изменение на искането,но е недопустимо изменението на иска чрез изменение на основанието и на искането едновременно. Законът не допуска под формата на изменение на иска да бъде изменен предметът на делото,защото в своята съвкупност – основанието и искането съставляват предмета на делото. В този смисъл е определение №7406 от 18.06.2008 г. по адм.д. №6962/2008 г. на ІІІ отделение. Изменението на иска се съчетава с други процесуални институти (обективно и субективно  съединяване на искове, оттегляне и отказ от иска, приемство в процеса). Затова при прилагането на изменението иска при неговите различни проявни форми ще се прилагат не само важащите за него изисквания – чл. 214 от ГПК, но и изискванията за този процесуален институт, който се съчетава със съответната проявна форма на изменението на иска.


4. Оттегляне, отказ и признаване – отказът и оттеглянето на иска по ЗОДОВ са допустими и зависят от волята на ищеца. Това може да се направи по всяко време на делото,като за оттегляне на иска е необходимо съгласието на ответника, ако това се направи след първото заседание – по аналогия на чл. 232 и чл. 233 от ГПК, тъй като АПК не урежда тези случаи. Оттеглянето на иска не пречи в един бъдещ момент отново да бъде предявен иск за защита на същите права, ако не е погасено правото на иск с изтичане на предвидената в закона давност (чл.110 от ЗЗД). 


Различен е случая при отказ от иска, тогава е налице пречка за повторно предявяване на иск на същото основание и срещу същата страна. Признанието на иска е едностранно изявление на ответника, с което  признава че иска е основателен и отказва да се защитава по него. При признанието на иска е необходимо изявление в тази насока както по основанието така и по размера. Не би могло да има признание ако ответника оспорва размера му. Признанието на иска за разлика от отказа не води до прекратяване на делото.То не обвързва съда и няма задължение за съда да постанови решение съобразно признанието.Съдът следва да прецени признанието като доказателствено средство и да го цени наред с останалите доказателства.


5) отделяне на иска –чл.206  АПК


По искане на всяка страна по делото или по инициатива на съда искът може да се отдели от оспорването. Преценката да се допусне отделяне на иска винаги е на съда и тя не подлежи на контрол. Определението на съда, с което се отделя иска за обезщетение не подлежи на обжалване, защото не прегражда по-нататъшното разглеждане на иска. В АПК няма изрична правна норма, която да предвижда по чл. 229, ал.1, т.2 от АПК обжалване.


Отделянето обаче е основание за спиране на  делото по иска за обезщетение на основание чл.229, ал.1, т.4 от ГПК във връзка с чл. 144 от АПК до решаване на преюдициалното дело по оспорване на административния акт.
С определение Определение № 9015 от 28.07.2008 г. на ВАС по адм. д. № 8916/2008 г., I о., докладчик съдията Искра Александрова ,ВАС е приел, че съдебното производство по оспорването е преюдициално за исковото производство и е налице основание за спирането му”: С обжалваното определение, преди да спре производството по иска за обезщетение, съдът е разделил осъдителният иск от жалбата срещу законосъобразността на административния акт, като е преценил, че второто производство се явява преюдициално на първото и на това основание е спрял исковото производство.Действията на административен съд в случая са законосъобразни и в съответствие с нормата на 206, ал. 2 от АПК.”


В същия смисъл и Определение № 12011 от 11.11.2008 г. на ВАС по адм. д. № 12740/2008 г., VI о., докладчик председателят Александър Еленков


След влизане в сила на решението, с което се отменя административния акт или се прогласява нищожността му, разглеждането на иска по чл.1, ал.1 от ЗОДОВ се възобновява и процесуалните действия продължават.


Ако в производството по оспорване жалбата бъде отхвърлена като неоснователна, по аргумент от чл. 207, ал.2 от АПК исковото производство ще бъде прекратено. Исковото производство ще се прекрати и в случаите, в които производството по оспорването бъде прекратено. По сериозен проблем поставя разпоредбата на чл. 207 ал.2 изр. 2 изискващо възобновяване на прекратеното производство по иска за обезщетение когато е отменено влязлото в сила съдебно решение с което оспорването е било отхвърлено. Считам за правилно застъпеното становище в Коментар на АПК – К. Лазаров, Е.Къндева и Ал. Еленков където се приема,че възобновяването следва да стане с определение от постановилия прекратяването съд – позовавайки се на разпоредбата на чл.207 ал.2 изр. 2 от АПК. Това решение е най – правилно с оглед процесуална целесъобразност.

В случаите когато искът е бил съединен с оспорване само за нищожност на административния акт отделянето пак ще бъде основание за спирането му,тъй като изходът от оспорването пак ще е преюдициален  ,но вече не за неговата допустимост , а за неговата основателност.При анализа на съдебната практика не се констатираха противоречия в тази насока. 

         Разпоредбата на чл. 207  ал. 3 от АПК допуска споразумение при прекратяване на производството относно размера на обезщетението. Тя се отнася до случаите, когато административния акт причинил вредите, не е бил отменен, а производството по оспорването му е било прекратено. Разпоредбата не  отдава значение на основанията и причините за прекратяване на производството по оспорването,тя само посочва, че и в тези случаи може да се търси обезщетение и размерът му да бъде постигнат със спогодба. С  разпоредбата на чл. 207,ал. 3 от АПК се дава възможност за сключване на спогодба при наличие на прекратено дело – това становище е застъпено в книгата  «Нови  моменти в административния процесс според АПК». В гражданския процес този институт е наименован „съдебна спогодба „ в административния процес се използва термина „ споразумение „ с оглед спецификата на това производство. Практика в тази насока не открита. Но считам, че може да се постигне споразумение, само когато се сключва такова по чл.178 от АПК или , в случаите, когато е оттеглен административния акт. Същото становище е застъпено в Коментар на АПК с автори К.Лазаров , Ем. Къндева и Ал. Еленков е прието че разпоредбата на чл. 207, ал. 3 АПК визира прекратяване на производството при хипотезата на чл. 178 от АПК. С определението с което се потвърждава споразумението, съдът обезсилва административния акт и прекратява делото по силата на ал. 4 от чл. 178 от АПК. При прекратяване на производството (освен споразумение по оспорването) може да се постигне и споразумение за размера на обезщетението и според мен това е най-правилното тълкуване на тази разпоредба на АПК.

6. Тежест на доказване.


Касае се за осъдителни искове и в случая е неприложима разпоредбата на чл. 170 от АПК за исковото производство . Защото чл.170 и чл.171 от АПК във връзка с тежестта на доказване и събиране на доказателства се намира в Глава десета „Оспорване на индивидуални административни актове пред първа инстанция” и следователно правилата се отнасят само за това производство. Няма спор, че в случаите на обективно съединяване на иска с жалба против индивидуален административен акт, съдът ще спазва чл.170 и чл.171 от АПК по отношение на административното производство. 


Тежест на доказване


Чл. 170. (1) Административният орган и лицата, за които оспореният административен акт е благоприятен, трябва да установят съществуването на фактическите основания, посочени в него, и изпълнението на законовите изисквания при издаването му.

(2) Когато се оспорва отказ за издаване на административен акт, оспорващият трябва да установи, че са били налице условията за издаването му.


Чл.171,  (4) Съдът е длъжен да съдейства на страните за отстраняване на формални грешки и неясноти в изявленията им и да им указва, че за някои обстоятелства от значение за делото не сочат доказателства


Доказателствената тежест в исковото производство лежи върху ищеца, който следва да докаже с допустимите, относимите и необходимите доказателствени средства осъществяването на фактите, от които черпи права. Всяка страна е длъжна да докаже обстоятелствата, на които основава своите искания или възражения- чл.154 от ГПК. Ако ответникът твърди че е платил обезщетението за вреди той следва да докаже това. Наличието на причинна връзка между настъпването на вредите и отменения акт, също е в тежест на ищеца. 


Допустими в това производство, съгласно АПК са всички доказателствени средства по ГПК, включително предвидените с  чл. 141 от АПК за електронните документи, издадени и подписани по реда на Закона за електронния документ и електронния подпис. 

 В производството по ЗОДОВ всяка от страните по иска може по реда на чл.193 от АПК да оспорва истинността на представените писмени доказателства. Ако това не е сторено недопустимо е страната да се опитва да стори това с събиране на други доказателства.Това становище е застъпено в решението по адм.д. №1593/2008г  на ІІІ отд. на ВАС.където е посочено че „ събирането на гласни доказателства в хода на производството за оборване съдържанието на писмен документ е недопустимо .

6).Участие на прокурор.


Съгласно чл. 10 от ЗОДОВ делата по този закон се разглеждат със задължително участие на прокурор, което означава ,че до влизане в сила на АПК, прокурорът участва, както в производството по чл.1, така и в производството по чл.2 от ЗОДОВ. Както бе посочено с чл. 203, ал. 2 от АПК, законодателят препраща към ЗОДОВ само по въпроси за имуществената отговорност, но не и към процесуалните норми, които уреждат  участието на прокурора. Съобразно нормата на чл. 16 от АПК прокурорът следи за спазването на законността в административния процес. По силата на т.2  на същата норма от АПК в предвидените в този кодекс  или в друг закон случаи, прокурорът участва в административни дела. Макар, че производството по ЗОДОВ е исково образуваните дела са административни. В разпоредбите на дял ІІІ,Глава Х от АПК регламентиращи първоинстанционното съдебно производство,няма уредено участие на прокурор( за разлика  от касационното производство –чл.217,ал. 2 от АПК),но такова изискване има както бе посочено в ЗОДОВ.От това следва да се приеме за правилно становището, че в първоинстанционното исково производство по чл. 203 от АПК пред административните съдилища, прокурор следва да участва.

7) Такси и отговорност за разноски

1.
такси 


Конкретните размери на държавните такси се уреждат от ТАРИФА за държавните такси, които се събират от съдилищата по Гражданския процесуален кодекс (ГПК) Приета с ПМС № 38 от 27.02.2008 г., обн., ДВ, бр. 22 от 28.02.2008 г., в сила от 1.03.2008 г., доп., бр. 50 от 30.05.2008 г., в сила от 30.05.2008 г. Тарифата е приета на основание чл. 73, ал. 3 ГПК и чл. 9а, ал. 1 от Закона за отговорността на държавата и общините за вреди .


  Размерът на дължимата държавна такса, която ищецът дължи при  завеждане на иск по ЗОДОВ  е определена с чл.2а от Тарифата. Таксата е проста, определена е по т.1 в размер на 10 лева за граждани и по т.2 в размер на 25 лв. за юридически лица лв. Съгласно чл.144 от АПК  за неуредените с АПК въпроси субсидиарно се прилагат разпоредбите на ГПК, следователно и Тарифата, която се приема на основание този процесуален закон . По този начин всички граждани и юридически лица могат при еднакви условия да започнат съдебно производство за ангажиране отговорността на държавата или общините, независимо от това дали правното основание е чл.1 или чл.2 от ЗОДОВ. 


Внася се с подаването на исковата молба. 


В производствата по ЗОДОВ могат да се правят искания за освобождаване от задължението за внасяне на такси, предвид чл. 83 от ГПК вр. С чл.144 от АПК. При направено искане за освобождаване от внасяне на държавна такса съдът е длъжен първо да се произнесе по така направеното искане. Неправилно е в тези случаи исковата молба да се оставя без движение, да се определя срок за внасяне на държавна такса, а при неизпълнение на указанието да се връща като нередовна исковата молба. Това съдът може да направи само, ако се приеме че молбата за освобождаване е неоснователна. В този смисъл е определение №0563 /13.01.2009 г. по адм.д. №15881/2008 г. на ІІІ отд. Докл. Л.Мотова.


2.отговорност за разноски


Задължението за внасяне на държавната такса е различно от разноските по делата


Съгласно чл.9а, ал.2 от ЗОДОВ разноските по делата, както и разноски по изпълнението не се внасят предварително. Поставя се обаче въпросът дали тази разпоредба е приложима за съдебното производство пред административния съд. Проблемът идва от чл. 203, ал.2 от АПК, според който за неуредените въпроси за имуществената отговорност се прилагат разпоредбите на ЗОДОВ. Следователно няма препращаща правна норма към процесуалната норма на чл.9а , ал.2 от ЗОДОВ. Поради това според нас, при стриктното тълкуване на закона, следва да се приеме, че разноските в исковото производство пред административните съдилища, предвид субсидиарното приложение на чл. 76 от ГПК, се внасят предварително и чл.9а, ал.2 от ЗОДОВ няма приложение:


Предварително внасяне на разноските

Чл. 76. Всяка страна предварително внася в съда разноските по действията, които е поискала. Сумите за разноски по действия по искане на двете страни или по инициатива на съда се внасят от двете страни или от едната страна според обстоятелствата.


Приложим е и чл. 78 от ГПК за отговорнстта за разноски по отношение на ищеца и ответника.. Ако решението не е в полза на ищеца, той следва да понесе разноските по делото. Подобно е положението и ако се откаже или оттегли изцяло иска си . При пълно или частично уважаване на иска ответникът ще бъде задължен с разноските  изцяло или частично съобразно уважената част от иска.

